<p>ময়মনসিংহের গফরগাঁওয়ে পুরাতন ব্রহ্মপুত্র নদে মাছ ধরার সময় দুই বস্তা সরকারি ওষুধ পাওয়া গেছে।</p>

<p>বুধবার (১১ মার্চ) সকালে উপজেলার তেঁতুলিয়া গ্রামে পুরাতন ব্রহ্মপুত্র নদ থেকে ওষুধগুলো উদ্ধার করা হয়।</p>

<p>পুলিশ ও এলাকাবাসী সূত্রে জানা যায়, স্থানীয় জেলেরা ব্রহ্মপুত্র নদে মাছ ধরার সময় জালের ভিতর দুটি বড় পাটের বস্তা দেখতে পান। পরে তারা পুলিশকে খবর দিলে ঘটনাস্থলে এসে তারা উপস্থিত হয়। পুলিশের উপস্থিতিতে বস্তার মুখ খুললে ভেতরে সরকারি হাসপাতালের বিভিন্ন প্রকারের ওষুধ পাওয়া যায়। ওষুধগুলোর প্যাকেটের লেভেলে &lsquo;সরকারি সম্পত্তি বিক্রির জন্য নহে&rsquo; লেখা রয়েছে। পুলিশ ওষুধ ভর্তি বস্তা দুটি থানায় নিয়ে যায়।</p>

<p>উপজেলা স্বাস্থ্য ও পরিবার পরিকল্পনা কর্মকর্তা ডা. মোহাম্মদ জামাল উদ্দিন বলেন, বস্তা ভর্তি ওষুধগুলো আমার সময়ের না। আগের হতে পারে। ওই সময় কেউ হয়তো নদীতে ফেলে থাকতে পারে।</p>

<p>গফরগাঁও থানার অফিসার ইনচার্জ আ স ম আতিকুর রহমান বলেন, এ ঘটনায় থানায় একটি সাধারণ ডায়েরি করা হয়েছে। তদন্ত করে আইনগত ব্যবস্থা নেওয়া হবে।</p>

<p>&nbsp;</p>

<p>&nbsp;</p>