<p>গাজীপুরের কালীগঞ্জে আসন্ন পবিত্র ঈদুল ফিতরকে ঘিরে ঘরমুখো মানুষের যাতায়াত সহজ ও স্বস্তিদায়ক করতে এক ব্যতিক্রমী উদ্যোগ নিয়েছে সরকারি কালীগঞ্জ শ্রমিক কলেজের রোভার স্কাউট সদস্যরা।</p>

<p>বুধবার (১৮ মার্চ) সকালে উপজেলার ব্যস্ততম কালীগঞ্জ-টঙ্গী সড়কের কাপাসিয়া মোড় এলাকায় পথচারী ও ওই সড়কের যাত্রীদের বিষয়টি নজর কারলেও মঙ্গলবার (১৭ মার্চ) থেকে তারা স্বেচ্ছাশ্রমের ভিত্তিতে ট্রাফিক নিয়ন্ত্রণ ট্রাফিক পুলিশ ও থানা পুলিশের সাথে কার্যক্রম শুরু করেছেন।</p>

<p>ঈদের আগে প্রতি বছরই কাপাসিয়া মোড় ও আশপাশের এলাকায় যানবাহনের চাপ বেড়ে যায়। এতে সৃষ্টি হয় দীর্ঘ যানজট, যা যাত্রী ও চালকদের ভোগান্তির কারণ হয়ে দাঁড়ায়। এই পরিস্থিতি মোকাবিলায় এগিয়ে এসেছে একদল উদ্যমী তরুণ, যারা ট্রাফিক পুলিশের পাশাপাশি দায়িত্ব পালন করে যান চলাচলে শৃঙ্খলা ফিরিয়ে আনার চেষ্টা করছেন।</p>

<p>রোভার স্কাউট সদস্যরা অটোরিকশা, বাস ও ব্যক্তিগত গাড়ির চলাচল সুশৃঙ্খল করতে সক্রিয়ভাবে কাজ করছেন। পাশাপাশি যত্রতত্র গাড়ি পার্কিং বন্ধে সচেতনতা তৈরি করছেন এবং চালকদের সঠিক নিয়ম মেনে চলতে উদ্বুদ্ধ করছেন।</p>

<p>স্কাউট সূত্রে জানা যায়, তাদের এই কার্যক্রম টানা তিন দিন চলবে-১৭ মার্চ থেকে ১৯ মার্চ পর্যন্ত। প্রতিদিন সকাল থেকে সন্ধ্যা পর্যন্ত পালাক্রমে সদস্যরা কাপাসিয়া মোড় ও কলেজ রোড এলাকায় দায়িত্ব পালন করবেন।</p>

<p>স্থানীয়দের মতে, এই উদ্যোগ ইতোমধ্যেই ইতিবাচক প্রভাব ফেলতে শুরু করেছে। এক পথচারী জানান, &ldquo;ঈদের সময় এই এলাকায় সবসময়ই তীব্র যানজট থাকে। কিন্তু আজ স্কাউটদের কারণে অনেকটাই স্বস্তিতে চলাচল করা যাচ্ছে।&rdquo;</p>

<p>এ বিষয়ে রোভার স্কাউট দলের সিনিয়র রোভার মেট মো. মনোয়ার হোসেন শিহাব এবং রোভার মেট মো. ইসতাক মোড়ল বলেন, &ldquo;স্কাউটিং মানেই মানুষের পাশে দাঁড়ানো। ঈদের আনন্দ যেন কারও জন্য ভোগান্তির কারণ না হয়-এই লক্ষ্যেই আমরা কাজ করছি।&rdquo;</p>

<p>এ বিষয়ে কালীগঞ্জ থানার অফিসার ইনচার্জ (ওসি) মো. জাকির হোসেন বলেন, &ldquo;ঈদকে সামনে রেখে সড়কে বাড়তি চাপ তৈরি হওয়া স্বাভাবিক। এ সময় রোভার স্কাউটদের মতো স্বেচ্ছাসেবী সংগঠন এগিয়ে এসে ট্রাফিক ব্যবস্থাপনায় সহযোগিতা করায় আমাদের কাজ অনেক সহজ হয়ে যায়। তাদের এই উদ্যোগ প্রশংসনীয়। আমরা আশা করি, ভবিষ্যতেও তারা এ ধরনের মানবিক কাজে যুক্ত থাকবে এবং সাধারণ মানুষের নিরাপদ যাতায়াত নিশ্চিত করতে সহায়ক ভূমিকা রাখবে।&rdquo;</p>

<p>কালীগঞ্জ উপজেলা নির্বাহী অফিসার এটিএম কামরুল ইসলাম বলেন, &ldquo;তরুণদের এমন স্বতঃস্ফূর্ত অংশগ্রহণ সত্যিই অনুপ্রেরণাদায়ক। রোভার স্কাউট সদস্যরা যে দায়িত্ববোধ ও সামাজিক সচেতনতার পরিচয় দিচ্ছে, তা সমাজের জন্য ইতিবাচক বার্তা বহন করে। প্রশাসনের পক্ষ থেকে আমরা তাদের এই উদ্যোগকে স্বাগত জানাই এবং প্রয়োজনীয় সব ধরনের সহযোগিতা অব্যাহত থাকবে।&rdquo;</p>

<p>বিষয়টি নিয়ে কথা হয় কালীগঞ্জ সার্কেলের অতিরিক্ত পুলিশ সুপার মো. আসাদুজ্জামানের সঙ্গে। তিনি প্রতিবেদককে জানান, &ldquo;ট্রাফিক ব্যবস্থাপনায় জনসচেতনতা অত্যন্ত গুরুত্বপূর্ণ। রোভার স্কাউটদের এই কার্যক্রম শুধু যানজট নিরসনেই সহায়ক নয়, বরং মানুষের মাঝে শৃঙ্খলা ও নিয়ম মেনে চলার মানসিকতাও গড়ে তুলছে। পুলিশের পাশাপাশি তারা যে দায়িত্বশীল ভূমিকা রাখছে, তা সত্যিই প্রশংসার।</p>

<p>তাদের এই মানবিক ও দায়িত্বশীল উদ্যোগ এলাকাবাসীর মাঝে প্রশংসা কুড়িয়েছে। সচেতন মহল মনে করছেন, তরুণদের এমন অংশগ্রহণ সমাজে ইতিবাচক পরিবর্তনের দৃষ্টান্ত স্থাপন করছে।</p>