<p>মুক্তির পর&nbsp;বক্স অফিসে ঝড় তুলে&nbsp;হাজার কোটি রুপি পার করেছে&nbsp;আদিত্য ধরের&nbsp;&lsquo;ধুরন্ধর&rsquo;।&nbsp;ভারতে সর্বোচ্চ আয়ের তালিকায়&nbsp; শীর্ষে অবস্থান করছে রণবীর অভিনীত সিনেমাটি।&nbsp;রেকর্ড ভাঙা&ndash;গড়ার মধ্যে হিন্দি সিনেমার বক্স অফিসের সব রেকর্ড ভেঙে দিয়েছে &lsquo;ধুরন্ধর&rsquo;। আল্লু অর্জুনের &lsquo;পুষ্পা-দ্য রুল&rsquo;কে পেছনে ফেলে এটি এখন হিন্দির সর্বোচ্চ উপার্জন করা সিনেমায় পরিণত হয়েছে।</p>

<p>আজ বুধবার (৭ জানুয়ারি) সামাজিক যোগাযোগমাধ্যমে একটি পোস্টার শেয়ার করেছে ছবির প্রযোজনা প্রতিষ্ঠান জিও স্টুডিও। সেই পোস্টারে &lsquo;ধুরন্ধর&rsquo;কে ভারতের বক্স অফিসে সর্বোচ্চ আয় করা হিন্দি সিনেমা হিসেবে বলা হয়েছে।</p>

<p>ছবিটি মুক্তির পঞ্চম মঙ্গলবারে এ মাইলফলক স্পর্শ করেছে। প্রযোজনা প্রতিষ্ঠানের প্রকাশিত বক্স অফিস রিপোর্ট অনুযায়ী, মঙ্গলবার ছবিটি আনুমানিক আয় করে ৫ কোটি ৭০ লাখ রুপি। এতেই ভারতের বক্স অফিসে ছবিটির মোট নেট আয় দাঁড়িয়েছে প্রায় ৮৩১ কোটি ৪০ লাখ রুপি।</p>

<p>এর কয়েক দিন আগেই, মুক্তির মাত্র পঞ্চম সপ্তাহান্তে ছবিটি ভারতে ৮০০ কোটি রুপি নেট আয়ের গণ্ডি পেরোয়। এর আগে হিন্দি বাজারে সর্বোচ্চ লাইফটাইম ব্যবসার রেকর্ডটি ছিল &lsquo;পুষ্পা ২: দ্য রুল&rsquo;-এর দখলে, যার আয় ছিল আনুমানিক ৮৩০ কোটি রুপি। &lsquo;পুষ্পা ২&rsquo; এর আগে এই রেকর্ডটি টানা আট বছর ধরে রেখেছিল &lsquo;বাহুবলী ২&rsquo;।</p>

<p>বলিউড বাণিজ্যবিশ্লেষকদের একাংশের ধারণা, ছবিটির লাইফটাইম ভারতীয় নেট আয় ৮৭৫ কোটি রুপি পর্যন্ত পৌঁছাতে পারে। আবার অনেকেই মনে করছেন, চূড়ান্ত অঙ্ক ৯০০ কোটি রুপি ছুঁলেও আশ্চর্য হওয়ার কিছু থাকবে না।</p>

<p>রণবীর সিং, অক্ষয় খান্না, সঞ্জয় দত্ত, আর মাধবন, অর্জুন রামপাল ও সারা অর্জুনকে নিয়ে নির্মিত আদিত্য ধরের স্পাই-থ্রিলার সিনেমা &lsquo;ধুরন্ধর&rsquo;। প্রথম দিন থেকেই এটি বক্স অফিসে দাপট দেখাতে শুরু করে এবং মুক্তির মাত্র ২১ দিনের মাথায় এটি ঢুকে পড়ে &lsquo;হাজার কোটির ক্লাবে&rsquo;।</p>