<p>বগুড়ার সারিয়াকান্দিতে গ্রামীণ নারীদের দক্ষ জনশক্তিতে রূপান্তর ও অর্থনৈতিকভাবে স্বাবলম্বী করার লক্ষ্যে &lsquo;ধ্রুপদী সেলাই কেন্দ্র&rsquo; এবং স্থানীয়দের স্বাস্থ্যসেবা নিশ্চিতে &lsquo;বাঁশগাড়ি কমিউনিটি ক্লিনিক&rsquo; উদ্বোধন করা হয়েছে।</p>

<p>বৃহস্পতিবার (৫ মার্চ) বিকেলে উপজেলার নারচী ইউনিয়নের বাঁশগাড়ি গ্রামে এই প্রতিষ্ঠান দুটির শুভ উদ্বোধন করেন অবসরপ্রাপ্ত কর্নেল জগলুল আহসান।</p>

<p>অবসরপ্রাপ্ত কর্নেল জগলুল আহসান বলেন, গ্রামীণ জনপদের নারীরা আজ আর পিছিয়ে নেই। সঠিক প্রশিক্ষণ ও সুযোগ পেলে তারা নিজেদের ভাগ্যোন্নয়নের পাশাপাশি দেশের অর্থনীতিতেও অবদান রাখতে পারে। &lsquo;ধ্রুপদী সেলাই কেন্দ্র&rsquo; বাঁশগাড়িসহ সারিয়াকান্দি-সোনাতলা উপজেলার প্রতিটি ইউনিয়নের নারীদের দর্জি বিজ্ঞানে দক্ষ করে তুলবে এবং তাদের আত্মকর্মসংস্থানের পথ প্রশস্ত করবে।</p>

<p>তিনি আরো বলেন, এই সেলাই কেন্দ্রে নারীরা শুধু শ্রমের বিনিময়ে অধিক ভাবে সাবলম্বী হতে পারবেন। কেন না, সেলাই কেন্দ্র থেকেই সেলাই মেশিন, কাপড়সহ যাবতীয় সামগ্রী সরবরাহ করা হবে এবং নারীদের প্রস্তুতকৃত পোশাক বিভিন্ন শপিংমলে বিক্রয়মূল্যের অর্ধেক টাকা পোশাক প্রস্তুতকারীদের প্রদান করা হবে। এছাড়াও আধুনিক পোশাক তৈরীতে নারীদের জন্য প্রশিক্ষণের ব্যবস্থাও করা হবে এই সেলাই কেন্দ্র থেকেই।</p>

<p>একই দিনে &lsquo;বাঁশগাড়ি কমিউনিটি ক্লিনিক&rsquo; উদ্বোধনের ফলে অবহেলিত জনপদের সাধারণ মানুষের দীর্ঘদিনের চিকিৎসার সংকট দূর হবে বলে আশা প্রকাশ করেন বক্তারা।</p>

<p>অনুষ্ঠানে নারচী ইউনিয়নের স্থানীয় গণ্যমান্য ব্যক্তিবর্গ, সমাজসেবক, ধ্রুপদী সেলাই কেন্দ্রের প্রশিক্ষক এবং বিপুল সংখ্যক স্থানীয় নারী-পুরুষ উপস্থিত ছিলেন। উদ্বোধনের পর প্রধান অতিথি সেলাই কেন্দ্রের কার্যক্রম পরিদর্শন করেন এবং প্রশিক্ষনার্থীদের সাথে মতবিনিময় করেন।</p>

<p>স্থানীয় বাসিন্দারা জানান, এই সেলাই কেন্দ্রটি চালু হওয়ায় এলাকার বেকার নারীরা ঘরে বসে না থেকে কাজের সুযোগ পাবেন, যা গ্রামীণ দারিদ্র্য বিমোচনে বড় ভূমিকা রাখবে।</p>