<p>মানিকগঞ্জে পরিবেশগত ছাড়পত্র ও ইট পোড়ানোর লাইসেন্স না থাকায় তিনটি ইটভাটাকে ১৮ লাখ টাকা জরিমানা করেছে পরিবেশ অধিদপ্তর। একই সঙ্গে ইটভাটাগুলোর চিমনি ভেঙে ফেলার পাশাপাশি বিদ্যুৎ সংযোগ বিচ্ছিন্ন করা হয়েছে।</p>

<p>সোমবার (২ মার্চ) দুপুরে সদর উপজেলায় লেমুবাড়ী ও বার্তা এলাকায় অভিযান পরিচালনা করেন পরিবেশ অধিদপ্তর।</p>

<p>পরিবেশগত ছাড়পত্র ও ইট পোড়ানোর লাইসেন্স না থাকায় ভ্রাম্যমাণ আদালতের মাধ্যমে তিনটি ভাটাকে ৬ লাখ করে, মোট ১৮ লাখ টাকা জরিমানা করেন পরিবেশ অধিদপ্তর সদর দপ্তরের নির্বাহী ম্যাজিস্ট্রেট মোঃ রেজওয়ান উল ইসলাম।</p>

<p>ইটভাটাগুলো হলো মানিকগঞ্জ সদর উপজেলার পুটাইল ইউনিয়নের লেমুবাড়ী এলাকার মেসার্স একতা ব্রিকস ও মেসার্স এমিকা ব্রিকস, এবং একই উপজেলার বেতিলা মিতরা ইউনিয়নের বার্তা এলাকার মেসার্স এস.এম.এস ব্রিকস।</p>

<p>এসময় পরিবেশ অধিদপ্তরের মানিকগঞ্জ কার্যালয়ের উপপরিচালক মুহাম্মদ আব্দুল্লাহ আল মামুন ও পরিদর্শক মনোয়ারুল ইসলামসহ আইনশৃঙ্খলা বাহিনীর সদস্যরা উপস্থিত ছিলেন।</p>

<p>উপপরিচালক মুহাম্মদ আব্দুল্লাহ আল মামুন জানান, দুপুরে সদর উপজেলা পুটাইল ও বেতিলা মিতরা ইউনিয়নের বিভিন্ন এলাকায় অভিযান পরিচালনা করা হয়। এসময় পরিবেশগত ছাড়পত্র ও ইট পোড়ানোর লাইসেন্স না থাকায় মেসার্স একতা ব্রিকস, মেসার্স এমিকা ব্রিকস ও মেসার্স এস.এম.এস ব্রিকসকে ১৮ লাখ টাকা জরিমানা করা হয়েছে। একই সঙ্গে ইটভাটাগুলোর চিমনি ভেঙে ফেলা হয়েছে এবং বিদ্যুৎ সংযোগও বিচ্ছিন্ন করা হয়েছে। অবৈধ ইটভাটার বিরুদ্ধে অভিযান চলছে এবং চলমান থাকবে।</p>