<p>আসন্ন ত্রয়োদশ জাতীয় সংসদ নির্বাচনকে সামনে রেখে&nbsp;পাবনা,সিরাজগঞ্জ- সংরক্ষিত নারী আসনে&nbsp;দলীয় মনোনয়ন প্রত্যাশা করেছেন জগন্নাথ বিশ্ববিদ্যালয় ছাত্রদলের যুগ্ম আহ্বায়ক নিশাত তাসনীম। তার এই মনোনয়ন প্রত্যাশা ইতোমধ্যে সিরাজগঞ্জ-৩ (তাড়াশ সদর) এলাকায় রাজনৈতিক মহলে নতুন করে আলোচনা ও আগ্রহের সৃষ্টি করেছেন।</p>

<p>নিশাত তাসনীম তাড়াশ উপজেলার&nbsp;একটি সুপরিচিত রাজনৈতিক পরিবারে জন্মগ্রহণ করেন। তার দাদা ছিলেন একজন বীর মুক্তিযোদ্ধা এবং তৎকালীন থানা বিএনপির প্রতিষ্ঠাতা সভাপতি। দীর্ঘদিন ইউনিয়ন পরিষদের চেয়ারম্যান হিসেবে দায়িত্ব পালন করে তিনি এলাকায় নেতৃত্ব, সততা ও জনসেবার জন্য সুনাম অর্জন করেন।</p>

<p>পারিবারিক রাজনৈতিক ঐতিহ্যের ধারাবাহিকতায় নিশাত তাসনীমের বাবা ছাত্রদল ও যুবদলের রাজনীতি থেকে উঠে এসে পরবর্তীতে বিএনপির সাংগঠনিক দায়িত্ব ও সহ-সভাপতি হিসেবে গুরুত্বপূর্ণ ভূমিকা পালন করেন। চেয়ারম্যান হিসেবে দায়িত্ব পালনকালে স্থানীয় উন্নয়ন কর্মকাণ্ডেও তিনি উল্লেখযোগ্য অবদান রাখেন।</p>

<p>পরিবারটির দাবি, গত প্রায় ১৬ থেকে ১৭ বছর ধরে তারা রাজনৈতিক নির্যাতন ও নানা ধরনের হয়রানির শিকার হয়েছেন। প্রতিকূল পরিবেশে বড় হওয়া নিশাত তাসনীমের শৈশব ও কৈশোর কেটেছে সংগ্রামের মধ্য দিয়ে। বিশেষ করে গভীর রাতে তার বাবাকে গ্রেফতার করে নিয়ে যাওয়ার মতো ঘটনাগুলো তার রাজনৈতিক আদর্শ ও মনোবলকে আরও দৃঢ় করেছে বলে জানা যায়।</p>

<p>এ বিষয়ে নিশাত তাসনীম দৈনিক এদিন কে বলেন, &ldquo;আমাদের পরিবার সবসময় মানুষের অধিকার, গণতন্ত্র ও ন্যায়ের পক্ষে কাজ করেছে। দাদা ও বাবার আদর্শকে ধারণ করেই আমি নারী সংরক্ষিত আসনে মনোনয়ন প্রত্যাশা করছি। নারীর ক্ষমতায়ন ও সাধারণ মানুষের পাশে দাঁড়ানোই আমার মূল লক্ষ্য।&rdquo;</p>

<p>স্থানীয় রাজনৈতিক বিশ্লেষকদের মতে, পারিবারিক রাজনৈতিক ঐতিহ্য, দীর্ঘদিনের ত্যাগ ও সংগ্রামের অভিজ্ঞতা এবং ছাত্ররাজনীতিতে সক্রিয় ভূমিকা&mdash;সব মিলিয়ে নিশাত তাসনীম নারী সংরক্ষিত আসনের মনোনয়ন প্রত্যাশায় একটি শক্ত অবস্থানে রয়েছেন।</p>

<p>ত্রয়োদশ জাতীয় সংসদ নির্বাচনকে সামনে রেখে সিরাজগঞ্জ-৩ (তাড়াশ সদর) অঞ্চলে নারী নেতৃত্বের সম্ভাব্য মুখ হিসেবে নিশাত তাসনীমের নাম এখন স্থানীয় রাজনৈতিক অঙ্গনে আলোচনার কেন্দ্রবিন্দুতে উঠে এসেছে।</p>