<p>ঢাকা রিপোর্টার্স ইউনিটির (ডিআরইউ) সদস্যদের জন্য জ্বালানি তেল সরবরাহের ঘোষণা দিয়েছেন রমনা পেট্রোল পাম্পের মালিক ও বাংলাদেশ পেট্রোল পাম্প ওনার্স অ্যাসোসিয়েশনের সভাপতি মো. নাজমুল হক।</p>

<p>তিনি জানান, আগামীকাল (মঙ্গলবার) সকাল ৯টা থেকে ডিআরইউ&rsquo;র সদস্যরা জ্বালানি তেল সংগ্রহ করতে পারবেন।</p>

<p>নাজমুল হক বলেন, পেশাগত দায়িত্ব পালনে সাংবাদিকদের নিয়মিত মাঠপর্যায়ে কাজ করতে হয়। নিজস্ব যানবাহনে তাদের যাতায়াত সহজ ও নির্বিঘ্ন করতে এ উদ্যোগ নেওয়া হয়েছে।</p>

<p>তিনি আরও বলেন, নির্ধারিত নিয়ম ও প্রক্রিয়ার মাধ্যমে রিপোর্টার্স ইউনিটির সদস্যরা এ সুবিধা নিতে পারবেন। খুব শিগগিরই এ বিষয়ে বিস্তারিত নির্দেশনা দেওয়া হবে।</p>

<p>বাংলাদেশ পেট্রোল পাম্প ওনার্স অ্যাসোসিয়েশন মনে করে, এ উদ্যোগ ডিআরইউর সদস্যদের কার্যক্রম আরও গতিশীল করবে এবং পেশাগত দায়িত্ব পালনে সহায়ক হবে।</p>

<p>ডিআরইউ সদস্যরা রমনা পেট্রোল পাম্পে গিয়ে পরিচয় দিয়ে এবং নাজমুল হকের ঘোষণার বিষয়টি উল্লেখ করে জ্বালানি তেল নিতে পারবেন।</p>