<p>স্বরাষ্ট্রমন্ত্রী সালাহউদ্দিন আহমদ জানিয়েছেন, সরকারের গৃহীত স্বল্পমেয়াদি পরিকল্পনাগুলো এপ্রিল মাসের মধ্যে বাস্তবায়িত হলে ঢাকা শহরের যানজট পরিস্থিতির দৃশ্যমান উন্নতি হবে।</p>

<p>মঙ্গলবার (২৪ মার্চ) সচিবালয়ে প্রধানমন্ত্রী তারেক রহমানের সভাপতিত্বে &lsquo;ঢাকা শহরের যানজট নিরসন ও ট্রাফিক ব্যবস্থাপনা আধুনিকায়ন&rsquo; বিষয়ক সভা শেষে তিনি এই কথা জানান।</p>

<p>স্বরাষ্ট্রমন্ত্রী বলেন, &lsquo;ট্রাফিক ব্যবস্থার উন্নয়নে মাননীয় প্রধানমন্ত্রী যে পরিকল্পনা হাতে নিয়েছেন, তার অংশ হিসেবে আমরা স্বল্পমেয়াদি কী করতে পারি, মধ্যমেয়াদি কী করতে পারি এবং দীর্ঘমেয়াদি কী করতে পারি&mdash;সে বিষয়ে সভায় বিস্তারিত আলোচনা হয়েছে। সংশ্লিষ্ট সব দপ্তর&mdash;ডিএমপি, সিটি করপোরেশনের দুই প্রশাসন, হোম মিনিস্ট্রি, রাজউক ও বুয়েটের বিশেষজ্ঞ, অন্যান্য সংশ্লিষ্ট সব মন্ত্রণালয় যারা এগুলোর সঙ্গে জড়িত, আর ডিটিসিএসহ আরো অন্যান্য কর্তৃপক্ষ সবাই উপস্থিত ছিলেন।&rsquo;</p>

<p>সভায় সিদ্ধান্তমূলক অনেক আলোচনা হয়েছে জানিয়ে মন্ত্রী বলেন, &lsquo;স্বল্পমেয়াদি কী কী বিষয়ে আমরা অ্যাড্রেস করতে পারি। এগুলো সবই রেজুলেশন আকারে পরে জানানো হবে, আমি এখানে বিস্তারিত কিছু বলতে চাই না। তবে আশা করি ইনশাআল্লাহ, আমরা এপ্রিল মাসের শেষ নাগাদ মোটামুটি স্বল্পমেয়াদি যেসব পরিকল্পনা নেওয়া হয়েছে, সেগুলো বাস্তবায়ন করতে পারব। ফলে ঢাকা শহরে যানজট সমস্যার অনেকটা নিরসন হবে।&rsquo;</p>

<p>সালাহউদ্দিন আহমদ বলেন, &lsquo;তারপর মধ্যমেয়াদি এবং দীর্ঘমেয়াদি বাস্তবায়ন পরিকল্পনাগুলো বাস্তবায়ন করলে আশা করা যায় আমাদের এই ট্রাফিক সিস্টেমের একটা ব্যাপক উন্নয়ন হবে।&rsquo;</p>

<p>স্বরাষ্ট্রমন্ত্রী বলেন, &lsquo;আমরা ট্রাফিক সিগন্যালগুলোকে সম্পূর্ণ দেশীয় প্রযুক্তিতে অটোমেশনের ব্যবস্থা করছি। এখন ৭টি কাজ করছে। সপ্তাহখানেকের মধ্যে সিগন্যাল মোড়ে আরো ৬টি ইন্টারসেকশনে কাজ হবে। এরপরে পর্যায়ক্রমে ঢাকা শহরে থাকা ১২০টির মতো সিগন্যালের সবগুলোই অটোমেশন করা হবে।&rsquo;</p>