<p>ইসলামী আন্দোলন বাংলাদেশের জন্য ৫০টি আসন ফাঁকা রেখে বাকি ২৫০টি আসনে সমঝোতায় পৌঁছেছে বাংলাদেশ জামায়াতে ইসলামীসহ মোট ১০টি দল। এই সমঝোতার নাম দেওয়া হয়েছে &lsquo;১১ দলীয় নির্বাচনী ঐক্য&rsquo;।</p>

<p>জোট সূত্রে জানা গেছে, আজ রাত ৮টায় রাজধানীর ডিপ্লোমা ইঞ্জিনিয়ার্স ইনস্টিটিউটে আনুষ্ঠানিকভাবে ২৫০ আসনের প্রার্থী তালিকা ঘোষণা করা হবে।</p>

<p>ইসলামী আন্দোলনকে এই সমঝোতার আওতায় রাখতে ১০ দলের পক্ষ থেকে আলোচনার দায়িত্ব দেওয়া হয়েছে বাংলাদেশ খেলাফত মজলিসের আমির মাওলানা মামুনুল হককে। তিনি ইসলামী আন্দোলনের শীর্ষ নেতৃত্বের সঙ্গে যোগাযোগ ও আলোচনা চালিয়ে যাচ্ছেন।</p>

<p>বৃহস্পতিবার (১৫ জানুয়ারি)&nbsp;বেলা সাড়ে ১১টার দিকে আসন সমঝোতা চূড়ান্ত করতে রাজধানীর মগবাজারে জামায়াতে ইসলামীর কেন্দ্রীয় কার্যালয়ে বৈঠকে বসেন জামায়াতসহ ১০ দলের শীর্ষ নেতারা। বৈঠক সূত্রে জানা গেছে, কোন দল কতটি আসনে প্রার্থী দেবে তা নিয়েই মূলত আলোচনা হয়েছে।</p>

<p>বৈঠক শেষে খেলাফত মজলিসের জ্যেষ্ঠ নায়েবে আমির মোহাম্মদ মুনতাসির আলি সাংবাদিকদের জানান,&ldquo;আজ রাত ৮টায় ২৫০ আসনের প্রার্থী তালিকা ঘোষণা করা হবে। ইসলামী আন্দোলনের জন্য ৫০টি আসন রাখা হয়েছে। তারা সমঝোতায় না এলে পরবর্তী সময়ে বাকি আসনগুলোতেও প্রার্থী ঘোষণা করা হবে।&rdquo;</p>

<p>এর আগে বৈঠক থেকে বেরিয়ে জাতীয় গণতান্ত্রিক পার্টির (জাগপা) সহসভাপতি ও মুখপাত্র রাশেদ প্রধান জানান, ইসলামী আন্দোলনের সঙ্গে সমঝোতার আলোচনা চালানোর দায়িত্ব মামুনুল হকের ওপর দেওয়া হয়েছে। তিনি চরমোনাই পীরের সঙ্গে যোগাযোগ রাখছেন।</p>

<p>বৈঠক শেষে মামুনুল হক বলেন,&ldquo;১০ দলের উপস্থিতিতে বৈঠক শেষ হয়েছে। ইসলামী আন্দোলনের সঙ্গেও কথা হয়েছে। বিস্তারিত রাতের সংবাদ সম্মেলনে জানানো হবে। আমরা আশা করছি, ইসলামী আন্দোলনকে সঙ্গে নিয়েই আসন ঘোষণা করা যাবে।&rdquo;</p>

<p>জাতীয় নাগরিক পার্টির (এনসিপি) আহ্বায়ক নাহিদ ইসলাম বলেন,&ldquo;১১ দলীয় জোটের রাজনৈতিক গুরুত্ব আছে। জনগণের প্রত্যাশা প্রতিদ্বন্দ্বিতামূলক নির্বাচনের মাধ্যমে গণতান্ত্রিক উত্তরণ। যেসব মতভিন্নতা রয়েছে, সেগুলো দ্রুত কাটিয়ে ওঠার চেষ্টা চলছে। শেষ পর্যন্ত জোট অটুট রাখার উদ্যোগ থাকবে।&rdquo; তিনি আরও বলেন,&ldquo;৩০০ আসনেই জোটের প্রার্থী থাকবে, কোনো একক দলীয় প্রার্থী নয়। সবাই সবাইকে সহযোগিতা করবে।&rdquo;</p>

<p>আজকের বৈঠকে উপস্থিত ছিলেন জামায়াতের নায়েবে আমির সৈয়দ আবদুল্লাহ মোহাম্মদ তাহের, সহকারী সেক্রেটারি জেনারেল ও ১১ দলের সমন্বয়ক হামিদুর রহমান আযাদ, এনসিপির আহ্বায়ক নাহিদ ইসলাম, খেলাফত মজলিসের আমির মামুনুল হক ও মহাসচিব জালালুদ্দীন আহমদসহ বিভিন্ন দলের শীর্ষ নেতারা।</p>

<p>তবে বৈঠকে অংশ না নেওয়ার বিষয়ে ইসলামী আন্দোলনের জ্যেষ্ঠ যুগ্ম মহাসচিব ও মুখপাত্র গাজী আতাউর রহমান জানান, বৈঠকের খবর তারা দেরিতে পেয়েছেন। প্রস্তুতির সময় না থাকায় উপস্থিত হওয়া সম্ভব হয়নি, তবে জামায়াতের সঙ্গে আলোচনা এখনো চলমান রয়েছে। আলাদা হয়ে যাওয়ার কোনো সিদ্ধান্ত হয়নি বলেও জানান তিনি।</p>

<p>এদিকে জামায়াতের সঙ্গে আসন সমঝোতা নিয়ে ইসলামী আন্দোলনের মধ্যে টানাপোড়েন থাকলেও উভয় পক্ষই সমঝোতার পথ খোলা রেখেছে। নতুন কোনো জোট গঠনের বিষয়ে এখনো আনুষ্ঠানিক ঘোষণা আসেনি।</p>

<p>বৃহস্পতিবার (১৫ জানুয়ারি)&nbsp;দুপুরে জামায়াতে ইসলামীর আমির শফিকুর রহমান তার ভেরিফায়েড ফেসবুক পেজে এক স্ট্যাটাসে সামাজিক যোগাযোগমাধ্যমে বিভ্রান্তিকর মন্তব্য না করার আহ্বান জানান। অন্যদিকে ইসলামী আন্দোলন এক বিজ্ঞপ্তিতে জানায়, কিছু অস্বস্তি থাকলেও চূড়ান্ত সিদ্ধান্তের সময় এখনো আসেনি এবং আলোচনা অব্যাহত রয়েছে।</p>

<p>সব মিলিয়ে ১১ দলীয় এই নির্বাচনী ঐক্যকে ঘিরে রাজনৈতিক অঙ্গনে বাড়ছে আগ্রহ ও আলোচনা, যার পরবর্তী দিকনির্দেশনা মিলতে পারে আজ রাতে।</p>