<p>তথ্য ও সম্প্রচারমন্ত্রী জহির উদ্দিন স্বপন বলেছেন, তথ্য সরবরাহের চেয়ে তথ্যকে নিজের মনের মাধুরি মিশিয়ে প্রকাশের প্রবণতা মোকাবিলা করাই এখন গণমাধ্যমের বড় চ্যালেঞ্জ। তিনি বলেন, &ldquo;বস্তুনিষ্ঠ তথ্য সরবরাহ নিশ্চিত করা গেলে অপতথ্যকে প্রতিহত করা সহজ হবে।&rdquo;</p>

<p>শনিবার (২ মে) বিকেলে বিশ্ব মুক্ত গণমাধ্যম দিবস উপলক্ষে জাতীয় প্রেস ক্লাবে বাংলাদেশ ফেডারেল সাংবাদিক ইউনিয়ন (বিএফইউজে) ও ঢাকা সাংবাদিক ইউনিয়ন (ডিইউজে) আয়োজিত এক আলোচনা সভায় তিনি এসব কথা বলেন।</p>

<p>তথ্যমন্ত্রী বলেন, &lsquo;বাংলাদেশের রাজনৈতিক প্রক্রিয়া ঝুলেছিল, যা এখন পুনরায় চালু করা হচ্ছে। এই প্রক্রিয়ায় গণমাধ্যমই জনগণের প্রত্যাশাকে জীবন্ত রাখতে কার্যকর ভূমিকা পালন করতে পারে।&rsquo;</p>

<p>তথ্যের নিরপেক্ষতা নিয়ে একটি রূপক উদাহরণ দিয়ে মন্ত্রী বলেন, &lsquo;তথ্য হচ্ছে পানির মতো, যা ধারণ করার জন্য বিভিন্ন রঙের গ্লাস বা পাত্র থাকে। কিন্তু কে কোন রঙের পাত্রে তথ্য রেখে জনগণকে দেখাবেন, সেটিই এখন বড় প্রশ্ন। সভ্যতার অগ্রগতির জন্য &lsquo;ফ্রি ইনফরমেশন&rsquo; (মুক্ত তথ্য) এবং &lsquo;ক্লিন ইনফরমেশন&rsquo; (স্বচ্ছ তথ্য) অত্যন্ত জরুরি।&rsquo;</p>

<p>জহির উদ্দিন স্বপন আরও বলেন, &lsquo;স্বাধীন গণমাধ্যম তৈরিতে সরকার অঙ্গীকারবদ্ধ এবং এটি সরকারের অন্যতম দায়িত্ব। তবে মুক্ত গণমাধ্যম প্রতিষ্ঠার ক্ষেত্রে বড় চ্যালেঞ্জ হলো স্টেকহোল্ডারদের (অংশীজন) একত্রিত করা। সবার সম্মিলিত সহযোগিতায় একটি মুক্ত ও দায়িত্বশীল গণমাধ্যম গড়ে তোলা সম্ভব।&rsquo;</p>

<p>সভায় গণমাধ্যমকর্মী ও সাংবাদিক সংগঠনের নেতৃবৃন্দ উপস্থিত ছিলেন। বক্তারা সংবাদপত্রের স্বাধীনতা রক্ষা এবং সাংবাদিকদের পেশাগত নিরাপত্তা নিশ্চিত করার ওপর গুরুত্বারোপ করেন।</p>