<p>কুড়িগ্রামের রৌমারী উপজেলার ২নং শৌলমারী ইউনিয়নের গয়টাপাড়া গ্রামে সৌদি আরবের সঙ্গে মিল রেখে ঈদুল ফিতর উদযাপন হয়েছে।</p>

<p>শুক্রবার (২০ মার্চ) সকালে গয়টা পাড়া গ্রামের স্থানীয় ঈদগাহ মাঠে ঈদুল ফিতরের জামাত অনুষ্ঠিত হয়। খুতবায় বিশ্ব মুসলিম উম্মাহর শান্তি, সমৃদ্ধি ও কল্যাণ কামনায় বিশেষ দোয়া করা হয়। নামাজ শেষে মুসল্লিরা একে অপরের সঙ্গে কোলাকুলি করে ঈদের আনন্দ ভাগাভাগি করেন।</p>

<p>স্থানীয়রা জানান, তারা চাঁদ দেখার ভিত্তিতে সৌদি আরব দেশের সঙ্গে মিল রেখে রোজা ও ঈদ পালন করে আসছেন। তাদের বিশ্বাস, পবিত্র মক্কা নগরীর সঙ্গে মিল রেখে একই দিনে ধর্মীয় আচার পালন করাই অধিক তাৎপর্যপূর্ণ। গ্রামজুড়ে ছিল উৎসবমুখর পরিবেশ। যদিও উপজেলার অন্যান্য এলাকায় তখনও রোজা চলছিলো।</p>

<p>এ বিষয়ে স্থানীয় প্রশাসন জানায়, এ ধরনের ধর্মীয় অনুশীলন দীর্ঘদিনের প্রচলিত রীতি। মুসল্লিরা যাতে শান্তিপূর্ণভাবে তাদের ধর্মীয় উৎসব পালন করতে পারেন, সে বিষয়ে প্রয়োজনীয় ব্যবস্থা নেওয়া হয়েছে এবং কোথাও কোনো অপ্রীতিকর ঘটনার খবর পাওয়া যায়নি।</p>