<p>আগামী জাতীয় সংসদ নির্বাচনকে স্বচ্ছ, অংশগ্রহণমূলক ও বিশ্বাসযোগ্যভাবে অনুষ্ঠিত হতে দেখতে চায় ইউরোপীয় ইউনিয়ন (ইইউ)। একই সঙ্গে নির্বাচনকে কেন্দ্র করে দেশের সার্বিক নিরাপত্তা পরিস্থিতি নিশ্চিত করা এবং সব রাজনৈতিক দলের জন্য সমান সুযোগ বা &lsquo;লেভেল প্লেয়িং ফিল্ড&rsquo; বজায় রাখার ওপর গুরুত্বারোপ করেছে সংস্থাটি।</p>

<p>বৃহস্পতিবার (৫ ফেব্রুয়ারি) রাজধানীর আগারগাঁওয়ে নির্বাচন ভবনে প্রধান নির্বাচন কমিশনার (সিইসি) এ এম এম নাসির উদ্দিনের সঙ্গে বৈঠক শেষে সাংবাদিকদের এসব কথা বলেন ইউরোপীয় ইউনিয়নের ইলেকশন অবজারভেশন মিশনের প্রধান পর্যবেক্ষক ইভার্স ইজাবস।</p>

<p>বৈঠক পরবর্তী ব্রিফিংয়ে ইভার্স ইজাবস বলেন, গণতান্ত্রিক ও উন্নত বাংলাদেশের সঙ্গে ইউরোপীয় ইউনিয়নের সম্পর্ক দৃঢ় ও দীর্ঘদিনের। এই সম্পর্কের প্রতি ইইউ প্রতিশ্রুতিবদ্ধ।</p>

<p>তিনি স্পষ্ট করে বলেন, &lsquo;আমরা এখানে কোনো ধরনের পরামর্শ দিতে বা কোনো বিষয় সংশোধন করতে আসিনি। আমাদের মূল কাজ হচ্ছে নির্বাচন পর্যবেক্ষণ করা এবং মিশন শেষে আমাদের পর্যবেক্ষণ ও মূল্যায়ন সংশ্লিষ্ট পক্ষগুলোর সামনে তুলে ধরা।&rsquo;</p>

<p>তিনি আরও বলেন, আগামী বৃহস্পতিবার অনুষ্ঠিতব্য নির্বাচনটি যেন স্বচ্ছ, অংশগ্রহণমূলক এবং বিশ্বাসযোগ্য হয়&mdash;এটাই ইউরোপীয় ইউনিয়নের প্রত্যাশা।</p>

<p>সিইসির সঙ্গে আলোচনায় অগ্রাধিকারপ্রাপ্ত বিষয়গুলোর কথা তুলে ধরে ইভার্স ইজাবস জানান, ইইউ চায় বাংলাদেশে একটি নিরাপদ ও শান্তিপূর্ণ পরিবেশে নির্বাচন অনুষ্ঠিত হোক, যেখানে যথাযথভাবে আইনশৃঙ্খলা বজায় থাকবে। বিশেষ করে নারী ও সংখ্যালঘুসহ সব নাগরিকের নির্বিঘ্ন অংশগ্রহণ নিশ্চিত করাকে তারা অত্যন্ত গুরুত্ব দিচ্ছে।</p>

<p>নির্বাচন পর্যবেক্ষণের প্রস্তুতি সম্পর্কে তিনি বলেন, ইতোমধ্যে ইইউ&rsquo;র ৬০ জন দীর্ঘমেয়াদি পর্যবেক্ষক দেশের বিভিন্ন অঞ্চলে কাজ শুরু করেছেন। তারা নির্বাচন-পূর্ব পরিবেশ, প্রচারণা পরিস্থিতি ও প্রশাসনিক প্রস্তুতি পর্যবেক্ষণ করছেন। পাশাপাশি আগামী পরশুদিন থেকে স্বল্পমেয়াদি পর্যবেক্ষকদেরও বিভিন্ন জেলায় পাঠানো হবে।</p>

<p>এই স্বল্পমেয়াদি পর্যবেক্ষকেরা ভোটের দিন সরাসরি ভোটকেন্দ্রে উপস্থিত থেকে ভোটগ্রহণ, ভোট গণনা এবং সামগ্রিক পরিস্থিতি নিবিড়ভাবে পর্যবেক্ষণ করবেন বলেও জানান ইইউ মিশনের প্রধান পর্যবেক্ষক।</p>