<p>সীমান্ত অপরাধ দমন ও নিরাপত্তা জোরদারে লালমনিরহাটের হাতীবান্ধা উপজেলায় বর্ডার গার্ড বাংলাদেশ (বিজিবি)-এর নতুন ক্যাম্প (বিওপি) চালু করা হয়েছে। বড়খাতা ইউনিয়নের পূর্ব সারডুবী সীমান্ত এলাকায় এই ক্যাম্প স্থাপনের মাধ্যমে উত্তরাঞ্চলের সীমান্ত সুরক্ষায় নতুন গতি এলো।</p>

<p>বুধবার (১৪ জানুয়ারি) দুপুরে তিস্তা ব্যাটালিয়ন&ndash;৬১ বিজিবির আওতাধীন নতুন এই বিওপির আনুষ্ঠানিক উদ্বোধন করেন উত্তর-পশ্চিম রিজিয়ন কমান্ডার ব্রিগেডিয়ার জেনারেল এ এস এম নাছের।</p>

<p>উদ্বোধনী অনুষ্ঠানে প্রধান অতিথির বক্তব্যে ব্রিগেডিয়ার জেনারেল এ এস এম নাছের বলেন, সীমান্তে নজরদারি বৃদ্ধি, চোরাচালান ও অন্যান্য অপরাধ দমনে পূর্ব সারডুবী বিওপি গুরুত্বপূর্ণ ভূমিকা রাখবে। নতুন ক্যাম্প চালুর ফলে বিজিবির কার্যক্রম আরও কার্যকর ও গতিশীল হবে।</p>

<p>তিনি আরও বলেন, সীমান্ত পরিস্থিতি নিয়ে অনেক সময় বিভ্রান্তিকর তথ্য ও গুজব ছড়ানো হয়। এ ধরনের মিস-ইনফরমেশন পেলে স্থানীয় জনগণ ও সংবাদকর্মীদের দ্রুত বিজিবিকে জানাতে হবে। এতে সঠিক তথ্য যাচাই করে তাৎক্ষণিক ব্যবস্থা নেওয়া সম্ভব হবে।</p>

<p>প্রধান অতিথি জানান, বড়খাতা ও সিঙ্গীমারী বিওপির মধ্যবর্তী দূরত্ব বেশি হওয়ায় সীমান্ত এলাকায় নজরদারিতে ঘাটতি ছিল। নতুন এই বিওপি স্থাপনের মাধ্যমে সেই শূন্যতা অনেকটাই পূরণ হবে বলে আশা প্রকাশ করেন তিনি।</p>

<p>অনুষ্ঠানে বিশেষ অতিথি হিসেবে উপস্থিত ছিলেন ৬১ বিজিবির তিস্তা ব্যাটালিয়নের অধিনায়ক লে. কর্নেল শেখ মোহাম্মদ মুসাহিদ মাসুম, কর্নেল এস এম শফিকুর রহমান ও লে. কর্নেল সৈয়দ ফজলে মুনিমসহ বিজিবির ঊর্ধ্বতন কর্মকর্তারা।</p>

<p>অনুষ্ঠানের শুরুতে প্রধান অতিথিকে গার্ড অব অনারের মাধ্যমে সম্মাননা জানানো হয়। পরে জাতীয় পতাকা উত্তোলনের মধ্য দিয়ে আনুষ্ঠানিকতা সম্পন্ন করা হয়। শেষে ব্রিগেডিয়ার জেনারেল এ এস এম নাছের ফলজ বৃক্ষরোপণ কর্মসূচিতে অংশ নেন এবং নতুন বিওপি পরিদর্শন করেন।</p>

<p><br />
কাওছার/ন্যাশনাল/এদিন</p>