<p>রাজশাহীর বাঘা উপজেলায় সিএনজিচালিত অটোরিকশা ও ভটভটির মুখোমুখি সংঘর্ষে তিনজন নিহত হয়েছেন। এ ঘটনায় আহত হয়েছেন আরও দুজন।&nbsp;</p>

<p>সোমবার (৯ মার্চ) সকাল ৭টার দিকে বাঘা-লালপুর সড়কের চন্ডিপুরের হযরত আলীর বাড়ির সামনে এ ঘটনা ঘটে। পরে পুলিশ নিহতদের মরদেহ উদ্ধার করে থানায় নেয়।&nbsp;</p>

<p>নিহতরা হলেন- নাটোরের লালপুর উপজেলার নওপাড়া গ্রামের অটোরিকশা চালক শরিফুল ইসলাম (৪৫), যাত্রী লালপুরের বধুপাড়া গ্রামের নিরাপদ দাসের ছেলে বিধান দাস (৫৫) ও একই উপজেলার আন্দী গ্রামের নাজিম উদ্দিনের স্ত্রী রকেনা বেগম (৯০)।</p>

<p>আহতরা হলেন- আন্দী গ্রামের নাজিম উদ্দিনের ছেলে শাহাজান আলী (৩৫) ও চকবাদুড়িয়া গ্রামের আবদুল হান্নানের স্ত্রী সীমা বেগম (৫০)।<br />
তাদের উদ্ধার করে প্রথমে বাঘা উপজেলা ও পরে রাজশাহী মেডিকেল কলেজ (রামেক) হাসপাতালে ভর্তি করা হয়েছে।</p>

<p>জানা গেছে, অটোরিকশাটি লালপুরের নওপাড়া গ্রামের যাত্রী নিয়ে বাঘায় আসছিল। এটি বাঘা-লালপুর সড়কের বাঘা উপজেলার চন্ডিপুরের হযরত আলীর বাড়ির সামনে পৌঁছলে বাঘা থেকে ছেড়ে আসা ভটভটির মখোমুখি সংঘর্ষ হয়। স্থানীয়দের ধারণা সকালে কুয়াশার কারণে ওই দুই গাড়ির চালক একে অপরকে দেখতে পায়নি। এতে সংঘর্ষ হয়েছে। তাৎক্ষণিক ঘটনাস্থলে দুইজন নিহত হয়েছেন। আর হাসপাতালে নেওয়ার পথে একজনের মৃত্যু হয়।&nbsp;</p>

<p>বাঘা থানা পুলিশের (ওসি তদন্ত) সুপ্রভাত মন্ডল বলেন, লালপুর থেকে একটি সিএনজি করে পাঁচ যাত্রী নিয়ে বাঘার দিকে আসছিলেন। পথে অটোরিকশা ও ভটভটির মুখোমুখি সংঘর্ষে তিনজন নিহত হয়েছেন। লাশ উদ্ধার করে থানার আনা হয়েছে। বাহন দুটি উদ্ধার করা হচ্ছে। আইনগত ব্যবস্থা গ্রহণ করা হবে।</p>