<p>ভোট কারচুপির অপচেষ্টা জনগণ রুখে দেবে বলে জানিয়েছেন বাংলাদেশ জামায়াতে ইসলামীর অ্যাসিস্ট্যান্ট সেক্রেটারি জেনারেল ও কক্সবাজার-২ (মহেশখালী-কুতুবদিয়া) আসনের সংসদ সদস্য পদপ্রার্থী ড. এ এইচ এম হামিদুর রহমান আযাদ।</p>

<p>শুক্রবার (৩০ জানুয়ারি) বড় মহেশখালী ইউনিয়নে নির্বাচনি গণসংযোগকালে এই মন্তব্য করেন তিনি।</p>

<p>হামিদুর রহমান আযাদ বলেন, ভোট কারচুপি ও নির্বাচনে অনিয়মের যেকোনো অপচেষ্টা জনগণ ঐক্যবদ্ধভাবে প্রতিহত করবে। দেশের মানুষ তাদের ভোটাধিকার সম্পর্কে এখন অনেক বেশি সচেতন। কোনো মহল যদি অবৈধভাবে ভোট কারচুপির চেষ্টা করে, তাহলে জনগণই তার দাঁতভাঙা জবাব দেবে। এসময় তিনি এসব ষড়যন্ত্রের বিরুদ্ধে প্রশাসন এবং নির্বাচন কমিশনকে সচেতন হওয়ার আহ্বান জানান।&nbsp;</p>

<p>মহেশখালীতে চলতে থাকা দীর্ঘদিনের হানাহানি বন্ধেরও আহ্বান জানান এবং মহেশখালী-কুতুবদিয়ার সমস্যাগুলো চিহ্নিত করে তা সমাধান করার পরিকল্পনাও ব্যক্ত করেন হামিদুর রহমান আযাদ।</p>

<p>এসময় জেলা কর্ম পরিষদ সদস্য মো. জাকির হোসেন, উপজেলা দক্ষিণ আমীর মাস্টার শামিম ইকবাল, চট্টগ্রামস্থ মহেশখালী ফোরামের আহ্বায়ক এডভোকেট ফরিদ, বড় মহেশখালী ইউনিয়ন সভাপতি মো. জালাল উদ্দীন, ইউনিয়ন সেক্রেটারি এনামুল করিমসহ জেলা ও উপজেলার বিভিন্ন স্তরের নেতৃবৃন্দ উপস্থিত ছিলেন।</p>