<p>যুক্তরাষ্ট্রের শিকাগো ও লস এঞ্জেলেসসহ কয়েকটি শহর থেকে ন্যাশনাল গার্ডের সেনাদের প্রত্যাহারের ঘোষণা দিয়েছেন মার্কিন প্রেসিডেন্ট ডোনাল্ড ট্রাম্প। গত সপ্তাহে সুপ্রিম কোর্টের এক রায়ে প্রেসিডেন্টের সেনাবাহিনী ব্যবহারের ক্ষমতা সীমিত হওয়ায় এই সিদ্ধান্ত নেওয়া হয়েছে।</p>

<p>বুধবার (৩১ ডিসেম্বর) নিজের সামাজিক যোগাযোগমাধ্যম &lsquo;ট্রুথ সোশ্যাল&rsquo;-এ দেওয়া এক পোস্টে ট্রাম্প লেখেন, &lsquo;যখন অপরাধ বাড়তে শুরু করবে, আমরা আবার ফিরে আসব সম্ভবত আরও শক্তিশালী এবং ভিন্নভাবে।&rsquo;</p>

<p>এর আগে লস এঞ্জেলেসে সেনাদের নিয়ন্ত্রণ বজায় রাখার জন্য ট্রাম্প প্রশাসনের করা একটি আইনি আবেদন আদালত প্রত্যাহার করে নেয়। একই ধরনের রায়ের মুখে গত সপ্তাহে শিকাগোতেও পড়তে হয় প্রেসিডেন্টকে।</p>

<p>ট্রাম্প তার বক্তব্যে পোর্টল্যান্ড ও অরেগনের কথা উল্লেখ করলেও ওয়াশিংটন ডিসি সম্পর্কে কিছু বলেননি। রাজধানীতে এখনো ন্যাশনাল গার্ডের সেনারা টহল দিচ্ছে।</p>

<p>সাধারণত ন্যাশনাল গার্ড গভর্নরের অধীনে থাকলেও ডেমোক্র্যাট-নিয়ন্ত্রিত কয়েকটি শহরে সরাসরি প্রেসিডেন্টের নির্দেশে সেনা মোতায়েন করেন ট্রাম্প। এর ফলে তার ক্ষমতা চ্যালেঞ্জ করে একাধিক আইনি মামলা দায়ের হয়।</p>

<p>শিকাগো ও পোর্টল্যান্ডে কয়েক শত সেনা পাঠানো হলেও আইনি জটিলতার কারণে তারা সড়কে সক্রিয় টহলে অংশ নেয়নি। ট্রাম্প দাবি করেন, অপরাধ দমন ও অবৈধ অভিবাসন নিয়ন্ত্রণে সেনা মোতায়েন জরুরি ছিল।</p>

<p>তবে সমালোচকদের মতে, এই পদক্ষেপ ছিল অপ্রয়োজনীয় ও স্বৈরাচারী, যা গণতন্ত্রের জন্য হুমকি তৈরি করেছে।</p>

<p>এদিকে মঙ্গলবার ক্যালিফোর্নিয়ায় সেনাদের নিয়ন্ত্রণ বজায় রাখার বিষয়ে করা আরেকটি আইনি আবেদনও প্রত্যাহার করে নেয় ট্রাম্প প্রশাসন। ক্যালিফোর্নিয়ার গভর্নর গ্যাভিন নিউসাম এই সিদ্ধান্তকে স্বাগত জানিয়ে সামাজিক মাধ্যম এক্সে লেখেন, &lsquo;এটি ট্রাম্প ও তার গোপন মন্ত্রিসভার স্বীকারোক্তি&mdash;এই অবৈধ হুমকি আর চলবে না।&rsquo;</p>