<p>&lsquo;দেশ যাবে নতুন পথে, ফিরবে না আর ফ্যাসিবাদে&rsquo;&mdash;এই স্লোগানে জাতীয় নাগরিক পার্টি (এনসিপি) আজ প্রথম প্রতিষ্ঠাবার্ষিকী উদযাপন করতে যাচ্ছে। দিনটি উপলক্ষে রাজধানীর ধানমন্ডির আবাহনী মাঠে কেন্দ্রীয়ভাবে ইফতার মাহফিলের আয়োজন করতে যাচ্ছে দলটি।</p>

<p>২০২৪ সালের ৫ আগস্ট জুলাই গণ-অভ্যুত্থানের মধ্য দিয়ে আওয়ামী লীগ সরকারের পতন ঘটে। ওই অভ্যুত্থানের নেতৃত্বে থাকা শিক্ষার্থীদের উদ্যোগেই গত বছরের ২৮ ফেব্রুয়ারি আনুষ্ঠানিকভাবে যাত্রা শুরু করে এনসিপি।</p>

<p>প্রতিষ্ঠার পর থেকেই রাষ্ট্রের সার্বিক সংস্কার এবং জুলাই হত্যাকাণ্ডের বিচারের দাবিতে রাজপথে সরব উপস্থিতি ছিল দলটির। রাজনৈতিক অঙ্গনে আলোচিত এই দলটি সাম্প্রতিক ত্রয়োদশ জাতীয় সংসদ নির্বাচনে জামায়াতে ইসলামীর নেতৃত্বাধীন ১১-দলীয় জোটের শরিক হিসেবে ৩০টি আসনে প্রতিদ্বন্দ্বিতা করে। প্রথমবারের মতো নির্বাচনে অংশ নিয়েই দলটির আহ্বায়ক নাহিদ ইসলাম ও সদস্যসচিব আখতার হোসেনসহ মোট ছয়জন প্রার্থী সংসদ সদস্য হিসেবে নির্বাচিত হন।</p>

<p>প্রতিষ্ঠাবার্ষিকীর বিস্তারিত কর্মসূচি তুলে ধরে এনসিপির প্রতিষ্ঠাবার্ষিকী উদযাপন বাস্তবায়ন কমিটির আহ্বায়ক আরিফুল ইসলাম আদীব জানান, শনিবার বিকেল ৪টায় ধানমন্ডির আবাহনী মাঠে তাদের কেন্দ্রীয় ইফতার মাহফিল শুরু হবে।</p>

<p>জুলাই অভ্যুত্থানের শহীদ পরিবার, ফ্যাসিবাদবিরোধী দল ও সংগঠন, সাংবাদিক, শিক্ষক, শ্রমিক এবং বিভিন্ন পেশাজীবীসহ অসংখ্য সহযোদ্ধাকে নিয়ে সম্মিলিতভাবে এই আয়োজন সম্পন্ন হবে। ইফতারের পাশাপাশি অনুষ্ঠানস্থলে চিত্রপ্রদর্শনীর ব্যবস্থা থাকবে।</p>