<p>অমর একুশে বইমেলা শব্দ দুটি উচ্চারণ করলেই বাঙালির হৃদয়ে এক অন্যরকম আবেগের ঢেউ ওঠে। এটি কেবল একটি বইয়ের বাজার নয়; বরং ভাষা, সংস্কৃতি ও সৃজনশীলতার এক অনন্য মিলনমেলা। ভাষার জন্য আত্মদান করা শহীদদের স্মৃতিকে ধারণ করে প্রতি বছর এই মেলা যেন নতুন করে বাঙালির আত্মপরিচয়কে জাগিয়ে তোলে।</p>

<p>বাংলা একাডেমি প্রাঙ্গণ ও সোহরাওয়ার্দী উদ্যানে চলমান অমর একুশে বইমেলা-২০২৬ এখন বইপ্রেমী মানুষের পদচারণায় মুখর। শত শত প্রকাশনা সংস্থার স্টলের ভিড়ে এবার দর্শনার্থীদের নজর নর্থ সাউথ গ্রুপের মিডিয়া বুথ &lsquo;এনএসজি এদিন বই বন্ধন&rsquo;। নতুন দৈনিক এদিন পত্রিকার উদ্যোগে সাজানো এই মিডিয়া বুথটি ইতোমধ্যেই মেলায় আগত পাঠক, লেখক ও দর্শনার্থীদের কাছে একটি আকর্ষণীয় কেন্দ্রবিন্দুতে পরিণত হয়েছে।</p>

<p>নর্থ সাউথ গ্রুপের এই বুথটি সাজানো হয়েছে দৈনিক এদিন পত্রিকার প্রকাশিত সংস্করণ, শৈল্পিক নকশা ও আধুনিক মিডিয়া উপস্থাপনার সমন্বয়ে। রঙের ব্যবহার, নকশার কারুকার্য এবং মিডিয়ার সৃজনশীল উপস্থাপনা মেলার পরিবেশে এক ভিন্ন মাত্রা যোগ করেছে। ফলে অনেক দর্শনার্থী বই কেনার পাশাপাশি এই মিডিয়া বুথ ঘিরেও আগ্রহ নিয়ে সময় কাটাচ্ছেন।</p>

<p>প্রযুক্তিনির্ভর এই সময়ে দাঁড়িয়ে বইয়ের প্রতি বাঙালির আবেগ যে এখনো অটুট তারই এক প্রাণবন্ত প্রমাণ যেন এই বইমেলা। আর সেই আবেগকে আরও বিস্তৃত পরিসরে পৌঁছে দিতে কাজ করছে &lsquo;এনএসজি এদিন বই বন্ধন&rsquo;। এখানে মেলায় প্রকাশিত নতুন বইয়ের পরিচিতি, লেখকদের সাক্ষাৎকার, পাঠকদের পছন্দ-অপছন্দ, প্রকাশকদের নানা অভিজ্ঞতা ও সমস্যার কথা তুলে ধরা হচ্ছে নিয়মিতভাবে। পাশাপাশি শিশুদের জন্য মানসম্মত বই প্রকাশের প্রয়োজনীয়তা, নতুন লেখকদের উৎসাহ দেওয়া এবং বাংলা বইকে বিশ্বের বিভিন্ন প্রান্তে ছড়িয়ে দেওয়ার নানা উদ্যোগ নিয়েও আলোচনা করা হচ্ছে এই প্ল্যাটফর্মে।</p>

<p>মেলায় আসা দর্শনার্থী কাউছার আহমেদ বলেন, বইমেলায় অনেক স্টল দেখেছি, কিন্তু &lsquo;এদিন বই বন্ধন&rsquo; বুথটা একটু আলাদা। এখানে এসে শুধু বইয়ের খবরই না, নতুন লেখক, নতুন বই আর প্রকাশনা জগতের অনেক তথ্য জানা যায়। মনে হয় বইমেলার পুরো পরিবেশটাই যেন এখানে ধরা আছে।</p>

<p>এই বুথে দায়িত্ব পালন করা দৈনিক এদিনের সাংবাদিক জানান, আমাদের লক্ষ্য শুধু সংবাদ পরিবেশন নয়, বরং বইমেলার প্রতিটি মুহূর্তকে মানুষের কাছে জীবন্তভাবে তুলে ধরা। নতুন বই, নতুন লেখক, পাঠকদের প্রতিক্রিয়া সবকিছু আমরা সংগ্রহ করে প্রিন্ট ও ডিজিটাল মাধ্যমে দেশজুড়ে ছড়িয়ে দিচ্ছি। প্রযুক্তির যুগেও যে বইয়ের প্রতি মানুষের ভালোবাসা অটুট, সেটিই আমরা তুলে ধরতে চাই।</p>

<p>তিনি আরো বলেন, অনেক দর্শনার্থী এখানে এসে বই সম্পর্কে জানতে চান, নতুন লেখকদের খোঁজ করেন। আবার কেউ কেউ নিজের লেখালেখির আগ্রহের কথাও বলেন। এই যোগাযোগটাই আমাদের কাজকে আরও অর্থবহ করে তোলে।</p>

<p>&nbsp;</p>

<p><img alt="" height="630" src="https://admin.dailyadin.com/uploads/March2026/Boimela1-202603061635163969932775.jpg" width="1200" /></p>

<p>এবারের অমর একুশে বইমেলাটি অন্যবছরের তুলনায় কিছুটা ব্যতিক্রমী। ত্রয়োদশ জাতীয় সংসদ নির্বাচনের কারণে মেলার সূচিতে কয়েক দফা পরিবর্তন এলেও উৎসাহে কোনো ঘাটতি পড়েনি। বরং নতুন রাজনৈতিক ও সামাজিক প্রেক্ষাপটে মেলাকে ঘিরে মানুষের আগ্রহ আরও বেড়েছে।</p>

<p>বিশেষ করে দীর্ঘ সময় পর জনগণের সরাসরি ভোটে নির্বাচিত নতুন সরকার প্রধানমন্ত্রী তারেক রহমান মেলা উদ্বোধন করায় বইপ্রেমীদের মধ্যে তৈরি হয়েছে নতুন আলোচনার পরিবেশ। দেশপ্রেম, ভাষার প্রতি ভালোবাসা এবং গণতান্ত্রিক চেতনার এই নতুন আবহে বইমেলা যেন আরও প্রাণবন্ত হয়ে উঠেছে।</p>

<p>এই প্রেক্ষাপটে নর্থ সাউথ গ্রুপের &lsquo;এনএসজি এদিন বই বন্ধন&rsquo; মিডিয়া বুথটি শুধু একটি সংবাদকেন্দ্র নয়; বরং বই, পাঠক ও প্রযুক্তির এক সৃজনশীল মিলনস্থল হিসেবে আত্মপ্রকাশ করেছে। মেলায় ঘটে যাওয়া ছোট-বড় নানা ঘটনা, নতুন বইয়ের খবর, লেখকদের অনুভূতি এবং পাঠকদের প্রতিক্রিয়া দ্রুত দেশজুড়ে পৌঁছে দিয়ে বইমেলার আবহ ছড়িয়ে দিচ্ছে সর্বত্র।</p>

<p>ফলে অনেকের মধ্যেই নতুন বই কেনা, পড়া কিংবা লেখালেখির প্রতি নতুন করে আগ্রহ তৈরি হচ্ছে। দর্শনার্থীদের মতে, এভাবেই বইমেলাকে ঘিরে নতুন পাঠক ও ক্রেতা তৈরিতে গুরুত্বপূর্ণ ভূমিকা রাখতে পারে এনএসজি এদিন বই বন্ধন, যা ভবিষ্যতে বাংলা বই ও সাহিত্যচর্চাকে আরও সমৃদ্ধ করবে বলেই মনে করছেন সংশ্লিষ্টরা।</p>