<p>একদিকে প্রায় ৩০০ বছরের প্রাচীন বিষ্ণু মন্দির, অপরদিকে ২০০৫ সালে প্রতিষ্ঠিত দামাইক্ষেত্র জামে মসজিদ। মাঝখানে কেবল একটি ইটের প্রাচীর কিন্তু সেই দেওয়াল বিভেদের নয়, বরং পারস্পরিক শ্রদ্ধা ও সহাবস্থানের প্রতীক। দিনাজপুরের বীরগঞ্জ উপজেলার ৬ নং নিজপাড়া ইউনিয়নের ১ নং ওয়ার্ডের মন্ডলপাড়ায় প্রায় দুই দশক ধরে এভাবেই পাশাপাশি ধর্মচর্চা করে আসছেন মুসলিম ও সনাতন ধর্মাবলম্বীরা।</p>

<p>স্থানীয়দের ভাষ্য, মন্ডলপাড়ার সার্বজনীন বিষ্ণু মন্দিরটির বয়স প্রায় তিন বছর। দীর্ঘদিন ধরেই এখানে নিয়মিত পূজা-অর্চনা হয়ে আসছে। মন্দির প্রাঙ্গণ ইটের প্রাচীরঘেরা। এর ঠিক উত্তর পাশে ২০০৫ সালে প্রতিষ্ঠিত হয় দামাইক্ষেত্র জামে মসজিদ। প্রতিষ্ঠালগ্ন থেকেই দুটি ধর্মীয় প্রতিষ্ঠান নিজ নিজ ধর্মীয় কার্যক্রম শান্তিপূর্ণভাবে পরিচালনা করছে।</p>

<p>মসজিদে প্রতিদিন মুসল্লিরা নামাজ আদায় করেন। একই সময়ে মন্দিরে চলে নিয়মিত পূজা ও ধর্মীয় আচার। দীর্ঘ সময় ধরে এভাবেই পাশাপাশি ধর্ম চর্চা হয়ে আসলেও কোনো ধরনের মতবিরোধ বা বিরূপ পরিস্থিতির সৃষ্টি হয়নি।</p>

<p><img alt="" height="630" src="https://admin.dailyadin.com/uploads/February2026/birganj-202602202134508853691166.jpg" width="1200" /></p>

<p>মসজিদের প্রতিষ্ঠাতা অধ্যাপক ডাক্তার খাইরুল আলম জানান, মসজিদ প্রতিষ্ঠার পর থেকে কখনো নামাজে কোনো বাধার সৃষ্টি হয়নি। মন্দিরের পুরোহিত ও হিন্দু সম্প্রদায়ের সঙ্গে মসজিদ কমিটির সদস্যদের সুসম্পর্ক রয়েছে।</p>

<p>মসজিদের সদস্য তুহিন ইসলাম জানান, একে অপরের প্রতিবেশী হিসেবে সম্প্রীতির মধ্য দিয়েই নিজ নিজ ধর্মীয় কার্যক্রম পালন করে যাচ্ছেন তারা।</p>

<p>প্রায় ৪০ বছর ধরে পূজা করতে আসা সার্বজনীন বিষ্ণু মন্দিরের পূজারী তৃপ্তি রানী রায় বলেন, এ পর্যন্ত কখনো কোনো প্রতিবন্ধকতার মুখোমুখি হতে হয়নি। বরং এলাকার মুসলিমরা পূজা-পার্বণের সময় সহযোগিতা করেন।</p>

<p>সনাতন ধর্মাবলম্বীদের বিভিন্ন উৎসবকে কেন্দ্র করে দুই সম্প্রদায়ের মানুষের মধ্যে গড়ে উঠেছে পারস্পরিক সহযোগিতার পরিবেশ। পূজা-পার্বণ আয়োজনের সময় মুসলিম সম্প্রদায়ের অংশগ্রহণ স্থানীয় হিন্দুদের উৎসাহিত করে। একইভাবে সামাজিক সম্পর্ক ও শুভেচ্ছা বিনিময়ের মাধ্যমে দৃঢ় হয়েছে পারস্পরিক বন্ধন।ৎ</p>

<p>নিজপাড়া ইউপি চেয়ারম্যান আনিসুর রহমান আনিস জানান, হিন্দু ও মুসলিম সম্প্রদায়ের এই বিরল সহাবস্থান সত্যিই প্রশংসনীয়। ভবিষ্যতেও এই সম্প্রীতি ও সামাজিক বন্ধন অটুট থাকবে বলে তিনি আশা প্রকাশ করেন।</p>

<p>দিনাজপুর-১ (বীরগঞ্জ-কাহারোল) আসনের সংসদ সদস্য মো. মনজুরুল ইসলাম বলেন, &lsquo;বীরগঞ্জের মন্ডলপাড়ায় পাশাপাশি মসজিদ ও মন্দিরের শান্তিপূর্ণ সহাবস্থান আমাদের জন্য গর্বের বিষয়। এটি প্রমাণ করে ধর্মীয় ভিন্নতা থাকলেও পারস্পরিক শ্রদ্ধা ও সৌহার্দ্য বজায় রেখে একসঙ্গে বসবাস করা সম্ভব।&rsquo;</p>

<p>তিনি আরো বলেন, &ldquo;ধর্ম যার যার, উৎসব সবার&rsquo; এই চেতনাকে ধারণ করেই বীরগঞ্জ-কাহারোলের মানুষ সম্প্রীতির অনন্য দৃষ্টান্ত স্থাপন করেছে।&rdquo; ভবিষ্যতেও ঐক্য ও ভ্রাতৃত্ববোধ অটুট রাখতে সকলের প্রতি আহ্বান জানান তিনি।</p>