<p>দীর্ঘ ১৩ মাস ধরে যেন থমকে ছিল&nbsp;কক্সবাজারের&nbsp;টেকনাফ স্থলবন্দর। নেই বোটের ভিড়, নেই শ্রমিকদের ব্যস্ততা&mdash;সব মিলিয়ে নিস্তব্ধ এক জনপদ। অবশেষে সেই নীরবতা ভেঙে মিয়ানমার থেকে কাঠ বোঝাই একটি বোট ভিড়তেই ফিরে আসে প্রাণচাঞ্চল্য, স্বস্তির হাসি ফুটে ব্যবসায়ী ও শ্রমিকদের মুখে।</p>

<p>শুক্রবার (১ মে) দুপুরে মিয়ানমারের বোটটি টেকনাফ স্থলবন্দরে পৌঁছায়।</p>

<p>বন্দর সূত্র জানায়, সকালে মিয়ানমারের মংডু এলাকা থেকে ছেড়ে আসা বোটটি দুপুর দেড়টার দিকে টেকনাফ স্থলবন্দরে পৌঁছায়। এতে ৫২০ পিস চম্পাফুল ও ৪৪৩ পিস গর্জনসহ মোট ৯৬৩ পিস কাঠ এসেছে। দীর্ঘ বিরতির পর প্রথম চালান হওয়ায় বন্দরে শুরু হয়েছে ব্যস্ততা&mdash;চলছে কাঠ খালাসের কাজ।</p>

<p>বন্দর পরিচালনাকারী প্রতিষ্ঠান ইউনাইটেড ল্যান্ড পোর্ট লিমিটেডের টেকনাফ শাখার মহাব্যবস্থাপক (হিসাব) মোহাম্মদ জসিম উদ্দিন চৌধুরী বলেন, &ldquo;এই বোটটি শুধু কাঠ নয়, নিয়ে এসেছে নতুন আশার বার্তা। ধীরে ধীরে পুরো কার্যক্রম আবার সচল হবে বলে আমরা আশা করছি।&rdquo;</p>

<p>এ সময় স্থলবন্দর পরিদর্শনে এসে কক্সবাজার-৪ আসনের সংসদ সদস্য শাহজাহান চৌধুরী বলেন, &ldquo;দায়িত্ব নেওয়ার অল্প সময়ের মধ্যেই বাণিজ্য সচল করতে পেরে আমরা আনন্দিত। বৈধ বাণিজ্য চালু থাকলে সরকার যেমন রাজস্ব পাবে, তেমনি স্থানীয় অর্থনীতিও ঘুরে দাঁড়াবে।&rdquo;</p>

<p>দীর্ঘদিনের স্থবিরতার পর নতুন করে স্বপ্ন দেখছেন ব্যবসায়ীরাও।</p>

<p>সিঅ্যান্ডএফ এজেন্ট এফআরবি ইন্টারন্যাশনাল লিমিটেডের পরিচালক ওমর ফারুক বলেন, &ldquo;আজকের এই দিনটি আমাদের জন্য অনেক প্রত্যাশার। পূর্ণাঙ্গভাবে আমদানি-রপ্তানি শুরু হলে আমরা আবার ঘুরে দাঁড়াতে পারব।&rdquo;</p>

<p>বন্দর ব্যবসায়ীরা জানান, দীর্ঘ প্রতীক্ষার পর মিয়ানমার থেকে কাঠ বোঝাই বোট বন্দরে আসায় সংশ্লিষ্ট সকলের প্রতি কৃতজ্ঞতা। আমরা আশা করছি, বন্দরে আমদানি-রপ্তানি পুরোদমে চালু হলে সীমান্ত বাণিজ্যে নতুন দিগন্ত উন্মোচন করবে।</p>

<p>গত ১৪ এপ্রিল স্বরাষ্ট্রমন্ত্রী সালাহউদ্দিন আহমদ টেকনাফ স্থলবন্দর পরিদর্শনে এসে দ্রুত বাণিজ্য চালুর আশ্বাস দিয়েছিলেন। সেই আশ্বাস বাস্তবে রূপ নেওয়ায় টেকনাফের সীমান্ত অর্থনীতিতে আবারও গতি ফিরবে বলে সংশ্লিষ্টরা আশাবাদী।</p>