<p>হরমুজ প্রণালির পর এবার গুরুত্বপূর্ণ আরেকটি বাণিজ্যপথ বাব আল-মান্দেব প্রণালী অবরোধের হুমকি দিয়েছে ইরান। বৃহস্পতিবার (২৬ মার্চ) ইরানি বার্তা সংস্থা ফার্স নিউজ এক প্রতিবেদনে জানায়, দেশটির ইসলামিক রেভল্যুশনারি গার্ড কর্পস (আইআরজিসি) এ ধরনের পদক্ষেপের ইঙ্গিত দিয়েছে।</p>

<p>আইআরজিসির এক জ্যেষ্ঠ কমান্ডার বলেন, ইরানের দ্বীপপুঞ্জ বা মূল ভূখণ্ডে স্থল হামলার পরিকল্পনা নেওয়া হলে, কিংবা পারস্য উপসাগর ও ওমান সাগরে শত্রুপক্ষের তৎপরতা বাড়লে বাব আল-মান্দেব প্রণালীতে নতুন ফ্রন্ট খোলা হতে পারে।</p>

<p>ইয়েমেনের দক্ষিণ-পশ্চিম উপকূলের কাছে অবস্থিত এই সংকীর্ণ জলপথটি লোহিত সাগরকে এডেন উপসাগরের সঙ্গে যুক্ত করেছে, অপরদিকে সুয়েজ খালে নৌযানের চলাচল অনেকাংশে নিয়ন্ত্রণও করে।</p>

<p>জ্বালানি পণ্যের বৈশ্বিক বাণিজ্যিও এই প্রণালি খুবই গুরুত্বপূর্ণ। মধ্যপ্রাচ্যে সমুদ্র উপকূলে যেসব তেলখনি আছে, সেসব থেকে উৎপদিত তেলের ১২ শতাংশ বাব আল-মান্দেব দিয়েই পরিবহন করা হয়।</p>

<p>বাব আল-মান্দেবের অবস্থান ইয়েমেনের দক্ষিণাঞ্চলে হলেও এই প্রণালিতে অবরোধ জারির সক্ষমতা আছে ইরানের। কারণ ইয়েমেনের দক্ষিণাঞ্চল নিয়ন্ত্রণ করে ইরানের সমর্থন ও মদতপুষ্ট সশস্ত্র রাজনৈতিক গোষ্ঠী হুথি বিদ্রোহীরা।</p>

<p>আইআরজিসির ওই কর্মকর্তা ফার্স নিউজকে জানিয়েছেন, ইতোমধ্যে হুথি বিদ্রোহী গোষ্ঠীর সঙ্গে এ ব্যাপারে কথা হয়েছে আইআরজিসির এবং হুথি নেতারা এক্ষেত্রে ইরানকে পূর্ণ সহযোগিতা করার প্রতিশ্রুতি দিয়েচেন।</p>

<p>সূত্র : এএফপি, এনডিটিভি</p>