এক সময় যে নদীর ঢেউয়ের ছন্দে ঘুম ভাঙত বিশ্বনাথবাসীর, বুক চিরে চলত ছোট-বড় পণ্যবাহী নৌকা। এ নদী দিয়েই নৌকায় পণ্য পরিবহন করতেন স্থানীয় বণিকেরা। সেই স্রোতঃস্বিনী বাসিয়া নদী আজ মরা খাল। কোথাও কোথাও নালার মতো বয়ে গেছে। দখল-দূষণের বিষবাষ্পে প্রাণ গেছে শত বছরের পুরনো নদীটির। শুধু তাই নয় শতবর্ষী এই নাদীটি এখন নিজের ‘জাত’ হারাতে বসেছে; দখলদাররা এখন বাসিয়া নদীকে খাল হিসেবে নতুন করে পরিচয় করিয়ে দিচ্ছে। নদীর প্রাণ ফেরাতে দ্রুত সীমানা নির্ধারণ করে দখলদার উচ্ছেদ ও খননকাজের দাবি জানিয়েছেন সংশ্লিষ্টরা।