<p>কুষ্টিয়া সীমান্ত এলাকায় পৃথক ৪টি অভিযানে বিপুল পরিমাণ ভারতীয় মাদকদ্রব্য, অবৈধ ঔষধ এবং বাজি উদ্ধার করেছে কুষ্টিয়া ব্যাটালিয়ন (৪৭ বিজিবি)। গত ৮ ও ৯ মার্চ পরিচালিত এসব অভিযানে জব্দকৃত মালামালের আনুমানিক বাজারমূল্য প্রায় ১৪ লক্ষ ৪১ হাজার ৯০০ টাকা।</p>

<p>সোমবার (৯ মার্চ) ৪৭ বিজিবি&rsquo;র পক্ষ থেকে এক প্রেস বিজ্ঞপ্তিতে এই তথ্য নিশ্চিত করা হয়েছে।</p>

<p>বিজিবি জানায়, গোপন সংবাদের ভিত্তিতে সোমবার (৯ মার্চ) ভোরে তেঁতুলবাড়ি বিওপি&rsquo;র একটি টহল দল তেঁতুলবাড়ি মাঠ এলাকায় অভিযান চালিয়ে পরিত্যক্ত অবস্থায় ১০ বোতল মদ এবং ১হাজার পিস ডেক্সামেথাসন ও সিপ্রোহেপ্টাডিন ট্যাবলেট উদ্ধার করে। এর আগে গত রবিবার (৮ মার্চ) সন্ধ্যায় রংমহল বিওপি&rsquo;র সদস্যরা রংমহল মাঠ এলাকা থেকে ৩ কেজি ভারতীয় গাঁজা, ৫ বোতল মদ, ২হাজর পিস অবৈধ ট্যাবলেট এবং ৮৮ পিস চকলেট বাজি উদ্ধার করে। একই রাতে কাজিপুর বিওপি&rsquo;র অভিযানে কাজিপুর বর্ডার পাড়া থেকে ২৭ বোতল ভারতীয় মদ ও ৯৯০ পিস ডেক্সামেথাসন ট্যাবলেট জব্দ করা হয়।</p>

<p>এছাড়া চিলমারী বিওপি&rsquo;র একটি টহল দল আলিমডোবা মাঠ এলাকায় অভিযান চালিয়ে ২০ পিস ট্যাপেন্টাডল ট্যাবলেট, ৫০০ পিস সিলডেনাফিল ট্যাবলেট এবং ২৪০ প্যাকেট ভারতীয় বিড়ি উদ্ধার করতে সক্ষম হয়। কুষ্টিয়া ব্যাটালিয়ন (৪৭ বিজিবি) এর অধিনায়ক জানান, মালিকবিহীন অবস্থায় জব্দকৃত এসব মাদকদ্রব্য ও অবৈধ মালামাল বিধি মোতাবেক ধ্বংসের জন্য ব্যাটালিয়ন সিজার স্টোরে জমা করার কার্যক্রম প্রক্রিয়াধীন রয়েছে। তিনি আরও বলেন, &quot;সীমান্ত নিরাপত্তা নিশ্চিত করা এবং মাদকসহ সকল ধরনের চোরাচালান প্রতিরোধে বিজিবি সবসময় কঠোর অবস্থানে রয়েছে। ভবিষ্যতেও এ ধরনের অপরাধ দমনে আমাদের অভিযান অব্যাহত থাকবে।&quot;</p>