<p>সিলেটে দুই যুবকের কাছ থেকে পুলিশের ওয়াকিটকি ও একটি চাইনিজ কুড়াল উদ্ধারের ঘটনায় কোম্পানীগঞ্জ থানার ভোলাগঞ্জ পুলিশ ফাঁড়ির ইনচার্জ এসআই কামরুল আলমকে সাময়িকভাবে দায়িত্ব থেকে প্রত্যাহার করা হয়েছে। গতকাল মঙ্গলবার তাকে সিলেট জেলা পুলিশ লাইন্সে সংযুক্ত করা হয়েছে।</p>

<p>এর আগে, গত সোমবার রাতে নগরীর বাইপাস সড়ক এলাকায় চেকপোস্ট বসিয়ে একটি প্রাইভেটকারে তল্লাশি চালায় পুলিশ। এ সময় গাড়ি থেকে একটি ওয়াকিটকি ও একটি চাইনিজ কুড়াল জব্দ করা হয়। এ ঘটনায় গাড়িতে থাকা দুই যুবককে আটক করে পুলিশ।</p>

<p>আটকরা হলেন&mdash; কোম্পানীগঞ্জ উপজেলার গণঅধিকার পরিষদের আহ্বায়ক লিটন মিয়া ও ভোলাগঞ্জ পুলিশ ফাঁড়ির বালু পাথরের লাইনম্যান হিসেবে পরিচিত জুনায়েদ আহমদ। এ ঘটনায় মঙ্গলবার তাদেরকে আদালতে তোলা হলে বিচারক কারাগারে পাঠানোর নির্দেশ দেন।</p>

<p>এদিকে, জব্দ করা প্রাইভেটকার ও ওয়াকিটকি ভোলাগঞ্জ পুলিশ ফাঁড়ির ইনচার্জ এসআই কামরুল আলমের বলে নিশ্চিত হওয়া গেছে। বিষয়টি স্বীকারও করেছেন এসআই কামরুল।<br />
এ প্রসঙ্গে কোম্পানীগঞ্জ থানার ওসি শফিকুল ইসলাম খান বলেন, &lsquo;পুলিশের ওয়াকিটকি ও একটি চাইনিজ কুড়াল উদ্ধারের ঘটনায় ভোলাগঞ্জ পুলিশ ফাঁড়ির ইনচার্জ এসআই কামরুল আলমকে ক্লোজড করে সিলেট জেলা পুলিশ লাইন্সে সংযুক্ত করা হয়েছে।&rsquo;</p>