<p>বরিশালের মুলাদী উপজেলায় ভ্যান ভাড়া নিয়ে তুচ্ছ বিরোধকে কেন্দ্র করে ছাত্রদল ও যুবদলের নেতা-কর্মীদের মধ্যে দুই দফা সংঘর্ষের ঘটনা ঘটেছে। এতে উভয়পক্ষের অন্তত চারজন নেতা-কর্মী আহত হয়েছেন। বুধবার (৫ মার্চ) মুলাদী সিনেমা হল এলাকা এবং পরে উপজেলা স্বাস্থ্য কমপ্লেক্সে এ সংঘর্ষের ঘটনা ঘটে। ঘটনার পর এলাকায় উত্তেজনা বিরাজ করছে।</p>

<p>স্থানীয় সূত্র ও দলীয় নেতা-কর্মীদের সঙ্গে কথা বলে জানা গেছে, মঙ্গলবার সন্ধ্যার পর ভ্যান ভাড়া নিয়ে বিরোধের সূত্রপাত হয়। যুবদল কর্মী রিকন ব্যাপারী একটি ভ্যানে চড়ে ১০ টাকা ভাড়া দিলে ভ্যানচালক ২০ টাকা দাবি করেন। এ সময় ভ্যানে থাকা আরেক যাত্রী ছাত্রদল কর্মী রাজিবের সঙ্গে রিকনের কথা কাটাকাটি শুরু হয়। পরে ওই বিরোধের জেরে চরডিক্রি এলাকায় রিকন ব্যাপারী রাজিবকে মারধর করেন বলে অভিযোগ ওঠে।</p>

<p>এরই ধারাবাহিকতায় বুধবার বিকেলে রিকন ব্যাপারী ও তার সমর্থকরা মুলাদী সিনেমা হলের সামনে গেলে রাজিব ছাত্রদল কর্মীদের নিয়ে তাদের ওপর হামলা চালান। এতে যুবদল কর্মী রিকন ব্যাপারী এবং ছাত্রদল কর্মী শওকত আহত হন।</p>

<p>আহতদের সহকর্মীরা দ্রুত তাদের মুলাদী উপজেলা স্বাস্থ্য কমপ্লেক্সে ভর্তি করেন। পরে খবর পেয়ে রিকন ব্যাপারীর সমর্থকরা হাসপাতালে গিয়ে সেখানে অবস্থান করা ছাত্রদল কর্মী রাজিবের ওপর চড়াও হন। এ সময় উভয়পক্ষের মধ্যে আবারও সংঘর্ষ শুরু হলে ছাত্রদল কর্মী রাজিব ও সাকিব আহত হন।</p>

<p>উপজেলা ছাত্রদলের আহ্বায়ক মহিউদ্দীন ঢালী বলেন, &ldquo;ভ্যান ভাড়া নিয়ে তুচ্ছ একটি বিষয়কে কেন্দ্র করে ভুল বোঝাবুঝির জেরে দুই দফা মারামারির ঘটনা ঘটেছে। আহতরা মুলাদী হাসপাতালে চিকিৎসা নিচ্ছেন। বিষয়টি সমাধানের চেষ্টা চলছে।&rdquo;</p>

<p>মুলাদী থানার ভারপ্রাপ্ত কর্মকর্তা (ওসি) আরাফাত জাহান চৌধুরী বলেন, সংঘর্ষের খবর পেয়ে পুলিশ দ্রুত ঘটনাস্থল ও হাসপাতালে গিয়ে পরিস্থিতি নিয়ন্ত্রণে আনে। বর্তমানে এলাকায় পুলিশ নজরদারি বাড়ানো হয়েছে। রাত ১০টা পর্যন্ত এ ঘটনায় কেউ লিখিত অভিযোগ করেননি। অভিযোগ পেলে তদন্ত করে আইনগত ব্যবস্থা নেওয়া হবে।</p>

<p>এদিকে সংঘর্ষের ঘটনায় মুলাদী পৌর এলাকায় দুই পক্ষের নেতা-কর্মীদের মধ্যে উত্তেজনা বিরাজ করছে। যেকোনো ধরনের অপ্রীতিকর পরিস্থিতি এড়াতে আইনশৃঙ্খলা বাহিনী সতর্ক অবস্থানে রয়েছে।</p>