<p>গুম হওয়া বিএনপি নেতা এম. ইলিয়াস আলীর ত্যাগ দেশের গণতন্ত্রকে আরও সুদৃঢ় এবং শক্তিশালী করবে বলে মন্তব্য করেছেন পানিসম্পদমন্ত্রী শহীদ উদ্দিন চৌধুরী এ্যানি। তিনি বলেন, &ldquo;আন্দোলন-সংগ্রামে যারা জীবন দিয়েছেন বা নির্যাতনের শিকার হয়েছেন, তাদের অবদান জাতি চিরদিন শ্রদ্ধার সঙ্গে স্মরণ রাখবে।&rdquo;</p>

<p>শুক্রবার (১৭ এপ্রিল) সিলেটের হজরত শাহজালাল (রহ.) -এর মাজার মসজিদে নিখোঁজ বিএনপি নেতা এম ইলিয়াস আলীর জন্য আয়োজিত দোয়া মাহফিল শেষে সাংবাদিকদের সঙ্গে আলাপকালে তিনি এসব কথা বলেন।</p>

<p>মন্ত্রী বলেন, &ldquo;দীর্ঘদিন ধরে যারা নির্যাতন-নিপীড়নের শিকার হয়েছেন এবং গণতান্ত্রিক আন্দোলনে আত্মত্যাগ করেছেন, তাদের ত্যাগ কখনও বৃথা যাবে না। বরং এসব ত্যাগের মধ্য দিয়েই দেশের গণতন্ত্র আরও শক্ত ভিত্তির ওপর দাঁড়াবে।&rdquo;</p>

<p>বিএনপি ভবিষ্যতে রাষ্ট্র পরিচালনায় জনগণের প্রত্যাশাকে সর্বোচ্চ গুরুত্ব দিয়ে কাজ করতে চায় বলে উল্লেখ করেন তিনি।</p>

<p>পানিসম্পদমন্ত্রী বলেন, &ldquo;আগামী ২ মে প্রধানমন্ত্রী তারেক রহমান সিলেট সফর করবেন। এ সময় তিনি বাসিয়া নদীর পুনঃখনন কর্মসূচির উদ্বোধন করবেন। একইদিন সিলেট আন্তর্জাতিক স্টেডিয়ামে &lsquo;নতুন কুঁড়ি স্পোর্টস&rsquo; কার্যক্রম উদ্বোধন করবেন প্রধানমন্ত্রী।&rdquo;</p>

<p>বিচার ও জবাবদিহিতার বিষয়ে মন্ত্রী বলেন, &ldquo;অতীতে সংঘটিত নিপীড়ন ও মানবাধিকার লঙ্ঘনের ঘটনাগুলো যথাযথ তদন্তের মাধ্যমে মূল্যায়ন করা হবে।&rdquo; দেশের মানুষের স্বার্থে প্রয়োজনীয় সব পদক্ষেপ নেওয়া হবে বলেও তিনি আশ্বাস দেন।</p>

<p>মে মাসে সম্ভাব্য বন্যা পরিস্থিতি মোকাবিলায় সরকারের প্রস্তুতির কথা তুলে ধরে মন্ত্রী জানান, আগাম পরিকল্পনা ও সমন্বয়ের মাধ্যমে বন্যার ক্ষয়ক্ষতি কমিয়ে আনার চেষ্টা চলছে।</p>

<p>সভাপতির বক্তব্যে সিলেট জেলা বিএনপির সভাপতি ও সিটি করপোরেশনের প্রশাসক আব্দুল কাইয়ুম চৌধুরী বলেন, &ldquo;এম ইলিয়াস আলী দলের ক্রান্তিলগ্নে সিলেটকে নেতৃত্ব দিয়েছেন এবং গণমানুষের অধিকার আদায়ের প্রতীক হিসেবে নিজেকে প্রতিষ্ঠিত করেছেন। ১৪ বছর পেরিয়ে গেলেও তার নিখোঁজ হওয়ার বিষয়টি আমাদের জন্য গভীর বেদনা ও উদ্বেগের। আমরা এই ঘটনার সুনির্দিষ্ট তথ্য জানতে চাই।&rdquo;</p>

<p>এ সময় সিলেট-৬ আসনের সংসদ সদস্য এডভোকেট এমরান আহমদ চৌধুরী, মহানগর বিএনপির সাধারণ সম্পাদক ইমদাদ হোসেন চৌধুরীসহ জেলা ও মহানগর বিএনপি ও অঙ্গ-সহযোগী সংগঠনের নেতাকর্মীরা উপস্থিত ছিলেন।</p>