<p>দেশের পরিবহন খাতে নৈরাজ্য দীর্ঘদিনের। সিন্ডিকেট বাণিজ্যের কারণে একদিকে পরিবহন খাতের কর্মী ও পরিবহন মালিকরা মানবেতর জীবনযাপন করেন আর অন্যদিকে পকেট কাটা হয় সাধারণ মানুষের। আওয়ামী লীগ সরকারের আমলে দেশের পরিবহন খাত নিয়ন্ত্রণ করা হতো রাজধানীর ইস্কাটনের একটি বহুতল ভবন থেকে। &lsquo;ইউনিক হাইটস&rsquo; নামের ওই ভবনের &nbsp;চতুর্থ তলায় ঢাকা সড়ক পরিবহন ও বাংলাদেশ সড়ক পরিবহন মালিক সমিতির কার্যালয়।&nbsp;</p>

<p>আওয়ামী সরকার পতনের পর ২০২৪ সালের ১৩ আগস্ট কার্যালয়টির নিয়ন্ত্রণে নেন বিএনপিপন্থী পরিবহন নেতারা। তবে আড়ালে থাকলেও তাদের ছায়াসঙ্গী হিসেবে রয়ে যান ক্ষমতাচ্যুত নেতারা। সারা দেশে পরিবহন খাত থেকে মালিক ও শ্রমিক সংগঠনের নামে সবাই মিলেমিশে বছরে প্রায় দুই হাজার কোটি টাকার চাঁদা তোলা হয়। এর মধ্যে প্রতিটি বাস-ট্রাক থেকে প্রতিদিন প্রকাশ্যে তোলা হয় ৭০ টাকা। &lsquo;গেটপাস বা জিপি&rsquo; কিংবা সমিতির সদস্য ফি&mdash; এ জাতীয় নানা অজুহাতে দৈনিক, মাসিক ও এককালীন আরো বিপুল অংকের চাঁদা তোলা হয়।&nbsp;</p>

<p>ত্রয়োদশ জাতীয় সংসদ নির্বাচনের পর বিএনপি জোট সরকার দায়িত্ব নিলেও চাঁদাবাজি চলছে আগের মতোই। তবে রাজধানীর গুরুত্বপূর্ণ তিন বাস টার্মিনাল এলাকায় সংসদের প্রধান বিরোধী দল জামায়াতে ইসলামীর তিনজন সংসদ সদস্য নির্বাচিত হওয়ায় পাল্টে যেতে পারে চাঁদাবাজির হিসাব-নিকাশ। ভোটের আগে চাঁদাবাজির বিরুদ্ধে কঠোর হুঁশিয়ারি দিয়েছিল জামায়াতে ইসলামী। তারা বলছিল, আমরা নিজেরা দুর্নীতি-চাঁদাবাজি করব না, কাউকে করতে দেব না। ফলে ঢাকা-৫, ঢাকা-১২ ও ঢাকা-১৪ আসনে জামায়াতের এমপি থাকায় চাঁদাবাজির সহজ অংকটা অনেক জটিল হবে বলে মনে করছেন পরিবহন খাত সংশ্লিষ্টরা।&nbsp;</p>

<p>জুলাই অভ্যুত্থানের পরে পুরনো সিন্ডিকেটের সামান্যই ভেঙেছে। উল্টো বেড়েছে নতুন সম্রাটদের সংখ্যা। অন্তর্বর্তী সরকার ক্ষমতায় আসার পরও রাজধানীর গাবতলী, সায়েদাবাদ ও মহাখালী- এ তিন বাস টার্মিনালে আগের মতোই নির্বিঘ্নে চলেছে বেপরোয়া চাঁদাবাজি। বিভিন্ন রুটের দূরপাল্লার বাস থেকে মালিক সমিতি, শ্রমিক ইউনিয়ন, শ্রমিক ফেডারেশন, দুস্থ শ্রমিক পুনর্বাসন ও শ্রমিকদের কল্যাণসহ বিভিন্ন নামে-বেনামে আদায় করা হয়েছে মোটা অঙ্কের এই অর্থ। টাকার অংকে যার পরিমাণ বছরে দাঁড়ায় আনুমানিক ৫০০ কোটি টাকার বেশি। সদ্য দায়িত্ব নেওয়া বিএনপি জোট সরকার চাঁদাবাজির ব্যাপারে জিরো টলারেন্সের হুঙ্কার দিলেও কতটা ফলোদয় হবে তা নিয়ে সন্দিহান পরিবহন-সংশ্লিষ্টরাসহ যাত্রীসাধারণ।</p>

<p>কারণ গতকাল বৃহস্পতিবারই সড়ক পরিবহন, রেল ও নৌপরিবহন মন্ত্রণালয়ের মন্ত্রী শেখ রবিউল আলম সাংবাদিকদের বলেছেন, পরিবহন খাতে মালিক-শ্রমিক সংগঠনের নামে তোলা টাকাকে তিনি &lsquo;চাঁদাবাজি&rsquo; বলে মনে করেন না। এই অবস্থানের পক্ষে যুক্তি দিয়ে তিনি বলেছেন, তারা এই টাকাটা সমঝোতার ভিত্তিতে তুলছে। জোর করে আদায় করছে না। এজন্য চাঁদা বলা যাচ্ছে না।</p>

<p>গতকাল বিকেলে সড়ক পরিবহন মন্ত্রণালয়ে এক সংবাদ সম্মেলনে সাংবাদিকদের প্রশ্নের জবাবে একথা বলেন মন্ত্রী রবিউল আলম। নতুন সরকারে দায়িত্ব নেওয়ার পর গতকালই প্রথম আনুষ্ঠানিকভাবে গণমাধ্যমের সঙ্গে কথা বলতে নিজ দপ্তরে সংবাদ সম্মেলন ডাকেন মন্ত্রী। এ সময় ওই তিন মন্ত্রণালয়ের প্রতিমন্ত্রী হাবিবুর রশিদ ও রাজীব আহসান উপস্থিত ছিলেন। পরিবহন খাতের চাঁদাবাজি প্রসঙ্গে এক প্রশ্নের জবাবে শেখ রবিউল আলম বলেন, &lsquo;সড়কে পরিবহনের চাঁদা যেটা বলা হয়, সেভাবে আমি চাঁদা দেখি না। মালিক সমিতি, শ্রমিক সমিতি আছে, তারা তাদের কল্যাণে এটা ব্যয় করে। এটা অলিখিত বিধির মতো। চাঁদা আমি সেটাকে বলতে চাই, যেটা কেউ দিতে চায় না বা বাধ্য করা হয়। মালিক সমিতি নির্দিষ্ট হারে টাকা তুলে মালিকদের কল্যাণে ব্যবহার করতে চায়। কতটুকু ব্যবহার হয় সেটা নিয়ে হয়তো বিতর্ক আছে। কিন্তু তারা সমঝোতার ভিত্তিতে এ কাজটা করে।&rsquo;</p>

<p>রবিউল আলম আরও বলেন, &lsquo;শ্রমিক কল্যাণ ফেডারেশনসহ অনেক সংস্থা আছে। তারা এটা সমঝোতার ভিত্তিতে করে (টাকা তোলে)। সেখানে আবার প্রাধান্য পায় যখন যার প্রভাব থাকে, এমন মালিকদের বা দলের প্রভাব থাকে। যে দল ক্ষমতায় থাকে সেই দলের শ্রমিক সংগঠনের একটা আধিপত্য থাকে। কিন্তু এটা চাঁদা আকারে আমাদের কাছে দেখার সুযোগ হচ্ছে না। কারণ তারা সমঝোতা ভিত্তিতে করছে।&rsquo;</p>

<p>২০২৪-এর ৫ আগস্ট শ্রমিক-জনতার গণ-অভ্যুত্থানে ক্ষমতার পটপরিবর্তনের পর অপকর্মের নেতৃত্বের প্রকাশ্য হাতবদল হলেও তাদের সঙ্গে মিলেমিশে অনেক ক্ষেত্রেই &lsquo;পর্দার আড়াল&rsquo;থেকে নিয়ন্ত্রণ করছেন কার্যক্রম নিষিদ্ধ আওয়ামী লীগের পলাতক নেতারা। কারণ তাদের সঙ্গে গভীর সখ্য রয়েছে ক্ষমতাসীন রাজনৈতিক দলের সংশ্লিষ্ট নেতাদের। আগের ১৫ বছরেও এভাবে দুই দলের নেতারা নিজেদের মধ্যে বোঝাপড়া করে চাঁদার টাকা ভাগবাটোয়ারা করতেন। এই সিন্ডিকেটের সঙ্গে বিগত প্রশাসনগুলোর আশীর্বাদপুষ্ট কতিপয় বাস মালিক ও শ্রমিক নেতারাও জড়িত।</p>

<p>ঢাকা পরিবহন সমন্বয় কর্তৃপক্ষ (ডিটিসিএ)-এর তথ্য ও রুট পারমিট ডাটা অনুযায়ী, গাবতলী ও আশপাশের এলাকা (যেমন- টেকনিক্যাল) কেন্দ্রিক প্রধান রুটগুলোতে দৈনিক নির্দিষ্টভাবে কতোগুলো গাড়ি চলে তার সঠিক তথ্য পাওয়া না গেলেও পরিবহন মালিক-শ্রমিকদের মতে, বাংলাদেশের উত্তর ও দক্ষিণের ৩৭ জেলার অন্তত ১ হাজার ৮০০ বাস চলাচল করে।&nbsp;</p>

<p>ডিটিসিএর তথ্য অনুযায়ী, প্রতিদিন সায়েদাবাদ টার্মিনাল থেকে চট্টগ্রাম, সিলেট ও বরিশাল বিভাগের ২৭টি জেলারই প্রায় ১৫ হাজার বাস আসা-যাওয়া করে। আর মহাখালী বাস টার্মিনাল থেকে বাকি জেলার বাসগুলো ছেড়ে যায়। প্রতিদিন এই টার্মিনাল থেকে আনুমানিক এক হাজারের উপর বাস আসা-যাওয়া করে।</p>

<p>বাংলাদেশ রোড ট্রান্সপোর্ট অথরিটি (বিআরটিএ)-এর কাছে সারা দেশের রুট ও গাড়ির সঠিক পরিসংখ্যান থাকার কথা থাকলেও তারা আন্তঃজেলা ও মেট্রোপলিটনে চলাচলরত গাড়ির কোনো সঠিক হিসাব দিতে পারেনি। এ ব্যাপারে বিআরটিএর রুট পারমিট শাখার উপ-পরিচালক কাজী মোহাম্মদ মুরসালিন এদিনকে বলেন, আমাদের পুরো তথ্য দিতে সপ্তাহখানেক সময় লাগবে।&nbsp;</p>

<p>এদিনের অনুসন্ধানে জানা যায়, তিন বাস টার্মিনাল থেকে বিভিন্ন খাতের কথা উল্লেখ করে বছরে যে অঙ্কের চাঁদা তোলা হয়, এর মধ্যে রয়েছে- সায়েদাবাদ থেকে ৩০০ কোটি টাকার বেশি, মহাখালী থেকে আনুমানিক ১০০ কোটি ও গাবতলী থেকে প্রায় ২৫০ কোটি টাকার বেশি চাঁদাবাজি হয়। তবে বাস্তবে এই অঙ্ক আরো বড় হতে পারে- এমন ধারণা সাধারণ বাস মালিকদের। তাদের অনেকের সঙ্গে কথা বলে জানা গছে, রীতিমতো জিম্মি করে কোনো রসিদ ছাড়াই আদায় করা হয় চাঁদার টাকা। যার কোনো সুনির্দিষ্ট হিসাব-নিকাশ নেই।</p>

<p>নগরীর বেশ কয়েকটি রুটের পরিবহন মালিকের সঙ্গে কথা বলে জানা যায়, পরিবহন সংশ্লিষ্ট মালিক ও শ্রমিক সংগঠনগুলোর পাশাপাশি এখন চাঁদা দিতে হয় এলাকাভিত্তিক রাজনৈতিক নেতাদেরও। নির্দিষ্ট পার্কিংয়ের স্থান না থাকায় রাতে সরকারি রাস্তায় গাড়ি রাখলেও থানা পুলিশের পাশাপাশি এলাকাভিত্তিক রাজনৈতিক নেতাদের নিয়মিত চাঁদা দিতে হয়। ট্রাফিক পুলিশ বিভাগ জানিয়েছে, সিটি সার্ভিস ও শহরতলীর ২৮টি রুটে প্রায় সাড়ে সাত হাজার বাস-মিনিবাস চলাচলের অনুমোদন রয়েছে।</p>

<p>তবে আশার কথা হচ্ছে, ঢাকার প্রধান তিনটি বাস টার্মিনাল এলাকার সংসদ সদস্য &zwj;নির্বাচিত হয়েছেন বাংলাদেশ জামায়াতে ইসলামীর সদস্যরা। দুর্নীতি ও চাঁদাবাজদের বিরুদ্ধে যাদের জিরো টলারেন্স নীতির কথায় বিশ্বাস করেই জনগণ তাদের ওপর ভরসা রেখেছেন। বিশেষ করে পরিবহন খাতের নৈরাজ্য কমানোই পরিবহন শ্রমিক-মালিকদের প্রধান দাবি।&nbsp;</p>

<p>ঢাকা-৫ আসনের সংসদ সদস্য মোহাম্মদ কামাল হোসেন বলেন, &lsquo;আমার আসনে ঢাকার বিশাল বাস টার্মিনাল। আমি শপথ নেওয়ার পর সেদিন বিকালেই এই টার্মিনালকে ঘিরে চাঁদাবাজদের বিরুদ্ধে যুদ্ধ ঘোষণা করেছি। আমরা বাংলাদেশ জামায়াতে ইসলামী সব ধরনের দুর্নীতি ও চাঁদাবাজির বিরুদ্ধে জিরো টলারেন্স। আমি দ্রুতই পরিবহন মালিক-শ্রমিক ও আইনশৃঙ্খলা বাহিনীর সঙ্গে বসব। আপনারা আমাদের ওপর আস্থা রাখুন। তিনি ফেসবুকেও অপরাধীদের উদ্দেশ্যে &lsquo;সতর্কবার্তা দিয়ে বলেন, &lsquo;ঢাকা-৫-এ সকল ধরনের চাঁদাবাজি ও মাদক সেবন, বিপণন বন্ধ করুন। অন্যথায় আইনের আওতায় এনে সর্বোচ্চ শাস্তি নিশ্চিত করা হবে।&rsquo;</p>

<p>ঢাকা-১২ আসনের সংসদ সদস্য মোহাম্মদ সাইফুল আলম খান মিলনও চাঁদাবাজদের বিরুদ্ধে হুঙ্কার ছোড়েন। এ বিষয়ে তিনি এদিনকে বলেন, কারওয়ান বাজার, শিল্পাঞ্চল ও মহাখালী বাস টার্মিনালের সবচেয়ে বড় সমস্যা চাঁদাবাজি। ইতিমধ্যে নির্বাচনে অন্য রাজনৈতিক দলে আমার সহযোদ্ধাদের কাছে সহযোগিতা চেয়েছি। আমরা একসাথে কাজ করতে চাই। আমরা সবাই মিলে এই এলাকা থেকে চাঁদাবাজি বন্ধ করতে চাই। আমাদের ওপর জনগণের প্রত্যাশা অনেক। আমরা জনগণের আস্থার প্রতিদান দিতে চাই। আপনারা দ্রুতই সুফল দেখতে পাবেন।&rsquo;&nbsp;</p>

<p>এ ব্যাপারে ঢাকা-১৪ তথা গাবতলী বাস টার্মিনাল এলাকাসহ আশপাশের এলাকার সংসদ সদস্য মীর আহমেদ বিন-কাশেম (আরমান) এদিনকে বলেন, &lsquo;পরিবহন খাতে চাঁদাবাজিতে মালিক-শ্রমিক-যাত্রী সবাই অতিষ্ঠ। আগামী দিনগুলোতে আমরা সবাইকে সাথে নিয়ে গাবতলী বাসটার্মিনালকে চাঁদাবাজ মুক্ত করব ইনশাআল্লাহ।&rsquo;&nbsp;</p>

<p>প্রসঙ্গত ত্রয়োদশ জাতীয় সংসদ নির্বাচনে ঢাকার মূল বাস টার্মিনালগুলো অবস্থিত সংসদীয় আসনগুলোতে বাংলাদেশ জামায়াতে ইসলামী জয়লাভ করে।</p>