<p>ঢাকা-চট্টগ্রাম মহাসড়কের সিদ্ধিরগঞ্জ অংশের শিমরাইল মোড়ে অবৈধভাবে গড়ে ওঠা অন্তত পাঁচ শতাধিক স্থাপনা উচ্ছেদ করেছে সড়ক ও জনপথ এবং নারায়ণগঞ্জ জেলা প্রশাসন। রবিবার (৫ এপ্রিল) বেলা সাড়ে ১১টা থেকে বিকেল পর্যন্ত ঢাকা-চট্টগ্রাম মহাসড়কের নারায়ণগঞ্জের সিদ্ধিরগঞ্জ অংশের শিমরাইল মোড় এলাকার মার্কেটের সামনে এই অভিযান পরিচালিত হয়। অভিযানে নেতৃত্ব দেন জেলা প্রশাসনের সহকারী কমিশনার ও নির্বাহী ম্যাজিস্ট্রেট খন্দকার শমিত রাজা।</p>

<p>মূলত যান চলাচল স্বাভাবিক রাখা, মানুষের ভোগান্তি দূর করা ও মহাসড়ক দখলমুক্ত রাখতে এই অভিযান পরিচালিত হয়। এ সময় সড়ক ও জনপথ বিভাগের জমিতে নির্মিত মহাসড়কের ঢাকাগামী লেনের চট্টগ্রাম রোড অংশে অবৈধভাবে গড়ে ওঠা বিভিন্ন পণ্যসামগ্রীর দোকানপাট উচ্ছেদ করা হয়।</p>

<p>অভিযান শেষে শমিত রাজা বলেন, &ldquo;দীর্ঘ সময় ধরে সরকারি জায়গায় অবৈধভাবে স্থাপনা গড়ে দখল রাখা হয়েছে। আমরা দখলমুক্ত করতে আজ অভিযান চালিয়েছি। পরে যদি পুনরায় দখল করা হয়, আমরা ধারাবাহিক অভিযান চালিয়ে যাব।&rdquo;</p>

<p>অভিযানকালে উপস্থিত ছিলেন সড়ক ও জনপথের উপবিভাগীয় সহকারী প্রকৌশলী আহসান মজুমদার, সিদ্ধিরগঞ্জ থানার পরিদর্শক (তদন্ত) মিজানুর রহমান, হাইওয়ে পুলিশ, আনসার সদস্যসহ জেলা পুলিশের অন্যান্য সদস্যরা।</p>