<p>জ্বালানি তেলের মূল্যবৃদ্ধি সরাসরি নিত্যপণ্যের মূল্য ও জীবনযাত্রার ব্যয়ের ওপর দ্বিগুণ চাপ সৃষ্টি করবে আশঙ্কা প্রকাশ করে ইসলামী আন্দোলন বাংলাদেশ বলেছে, &lsquo;জ্বালানি তেলের সংকট নিরসনে সরকার ব্যর্থ হয়েছে।&rsquo;</p>

<p>দলটির নেতারা বলছেন, &lsquo;সাধারণ মানুষ যখন দ্রব্যমূল্যের চাপে আগে থেকেই নাজেহাল, তখন জ্বালানির এই মূল্যবৃদ্ধি তাদের সংকটে ফেলবে।&rsquo;</p>

<p>রবিবার (১৯ এপ্রিল) গণমাধ্যমে পাঠানো এক বিবৃতিতে এমন প্রতিক্রিয়া জানান ইসলামী আন্দোলন বাংলাদেশ ঢাকা মহানগর দক্ষিণের ভারপ্রাপ্ত সভাপতি মাওলানা আহমদ আবদুল কাইয়ুম ও সেক্রেটারি মো. আব্দুল আউয়াল মজুমদার।</p>

<p>বিবৃতিতে নেতৃদ্বয় বলেন, &lsquo;জ্বালানি তেলের মূল্যবৃদ্ধি জনগণের প্রতি সুবিচার হলো না। যে ধরনের ক্রিয়া-প্রক্রিয়ায় বিগত ফ্যাসিবাদ সরকার এই খাত অপারেট করেছে, এটা তারই ধারাবাহিকতা।&rsquo;</p>

<p>নেতারা বলেন, &lsquo;গণতান্ত্রিক সরকার হিসেবে যেসব বিচার-বিশ্লেষণগুলো বিবেচনায় আনা দরকার ছিল, সেটাতে ব্যর্থ হলো সরকার। এ সিদ্ধান্তে এটাই বোঝা যায়। কারণ যুদ্ধবিরতির পর (মধ্যপ্রাচ্য যুদ্ধের) যেখানে তেলের দাম ১২০ ডলার থেকে ধীর ধীরে ৯০ ডলারে নেমে এসেছে, তখন এইভাবে মূল্য বৃদ্ধি করেছে সরকার।&rsquo;</p>

<p>নেতারা আরো বলেন, জ্বালানি তেলের মজুদ আছে, সরকার বললেও এর সুফল জনগণ পাচ্ছে না। রাস্তায় লাইন দিয়ে এই তাপপ্রবাহে মানুষ পুড়ছে, সেখানে এ ধরনের মূল্য বৃদ্ধি করে সরকার জনগণের জন্য কী কল্যাণ করতে চায়, সেই বার্তাটা তো প্রতিষ্ঠিত হতে হবে।</p>

<p>তারা বলেন, গণভোটের রায় বাস্তবায়ন, জ্বালানি সংকট নিরসন, দ্রব্যমূল্য নিয়ন্ত্রণসহ জনদুর্ভোগ লাঘবের জন্য সরকার কাজ করতে ব্যর্থ হয়েছে।</p>