<p>পেশিশক্তি ব্যবহার করে ভোটকে প্রভাবিত করে কাউকে জয়ী হতে দেওয়া হবে না বলে মন্তব্য করেছেন এনসিপির উত্তরাঞ্চলের মুখ্য সংগঠক ও পঞ্চগড়-১ আসনে ১১ দলীয় জোটের প্রার্থী সারজিস আলম। বৃহস্পতিবার সকালে পঞ্চগড়ের আটোয়ারী উপজেলার বামনকুমার রাখালদেবীহাট আদর্শ উচ্চ বিদ্যালয় কেন্দ্রে ভোট দিয়ে তিনি এ কথা বলেন।</p>

<p>সারজিস আলম বলেন, হাজারো শহীদের বিনিময়ে পাওয়া বাংলাদেশে পরিবর্তনের আশায় ভোট দিলাম। আশা করি শেষ পর্যন্ত সুষ্ঠু ভোট হবে।</p>

<p>জনগণের মতামতের ওপর যেন সবাই আস্থা রাখি। ভোটগ্রহণের সঙ্গে যারা যুক্ত রয়েছেন, তাদের প্রত্যেকের পেশাদার আচরণ প্রত্যাশা করি। সকল রাজনৈতিক দল উদারতা দেখাতে পারলে সুষ্ঠু নির্বাচন সম্ভব।</p>

<p>তিনি বলেন, গত কয়েকদিনে আমরা দেখেছি বিএনপি নেতাকর্মীরা সাধারণ ভোটারদের বাধা ও হুমকি দিচ্ছেন।</p>

<p>আমরা প্রত্যাশা করি, আজকে এমন অনাকাঙ্ক্ষিত ঘটনা হবে না। প্রশাসন যদি সুষ্ঠু নির্বাচন উপহার দিতে পারে আমাদের কোন অভিযোগ থাকবে না।</p>

<p>সারজিস আলম আরো বলেন, পেশিশক্তি ব্যবহার করে ভোটকে প্রভাবিত করে কাউকে জয়ী হতে দিব না। তবে জনগণের ওপর আমাদের আস্থা থাকবে।</p>

<p>সারা দেশের মানুষ এবার শাপলা কলিসহ ১১ দলীয় ঐক্যবদ্ধ বাংলাদেশকে জয়ী করবে।</p>

<p>তিনি বলেন, মানুষ দেখেছে গত দেড় বছরে কারা মানুষের ওপর জুলুম-নির্যাতন করেছে। সেটা বিবেচনা করে মানুষ ভোট দেবে। সুষ্ঠু ভোট হলে পঞ্চগড়-১ আসনের প্রত্যেক কেন্দ্রে জয়ের আশা প্রকাশ করেন তিনি।&nbsp;</p>

<p>টিআর</p>