<p>কুষ্টিয়ায় ইসলামী বিশ্ববিদ্যালয়ের (ইবি) সমাজকল্যাণ বিভাগের সভাপতি ও সহকারী অধ্যাপক আসমা সাদিয়া রুনা হত্যাকাণ্ডের বিচার এবং জড়িতদের দ্রুত গ্রেপ্তারের দাবিতে এক মানববন্ধন কর্মসূচি পালিত হয়েছে।</p>

<p>শনিবার (৭ মার্চ) সকাল ১০টায় কুষ্টিয়া প্রেসক্লাবের সামনে এই কর্মসূচির আয়োজন করেন মরহুমার পরিবার এবং ইসলামী বিশ্ববিদ্যালয়ের বর্তমান ও প্রাক্তন শিক্ষার্থীরা। মানববন্ধনে অংশগ্রহণকারীরা ব্যানার ও ফেস্টুন হাতে নিয়ে শিক্ষিকা আসমা সাদিয়া রুনার মৃত্যুতে গভীর শোক প্রকাশ করেন এবং একে পরিকল্পিত হত্যাকাণ্ড হিসেবে দাবি করেন।</p>

<p>তাদের প্রধান দাবিগুলো হলো-মামলার এজাহারভুক্ত আসামিদের অনতিবিলম্বে গ্রেপ্তার করা, এই হত্যাকাণ্ডের নেপথ্যে থাকা &lsquo;মাস্টারমাইন্ড&rsquo; বা মূল হোতাদের চিহ্নিত করে আইনের আওতায় আনা, দ্রুত বিচারিক প্রক্রিয়ার মাধ্যমে অপরাধীদের দৃষ্টান্তমূলক শাস্তি নিশ্চিত করা।</p>

<p>মানববন্ধনে বক্তব্য রাখেন, নিহত অধ্যাপক আসমা সাদিয়া রুনার স্বামী মোঃ ইমতিয়াজ সুলতান, মোঃ ইমতিয়াজ সুলতানের মেজো ভাই মোঃ শফিকুল ইসলাম, আত্মীয় শাহাবুদ্দিন খান, বিশ্ববিদ্যালয়ের সাবেক শিক্ষার্থী আব্দুস সালাম, মোঃ সাজ্জাদুর রহমান, নাহিদুল ইসলাম সোহান, কামরুজ্জামান, বকতিয়ার, মোঃ ওমর ফারুক, মোঃ রোমান সিদ্দিক ও মোঃ করিবুল ইসলাম প্রমুখ।</p>

<p>বক্তারা বলেন, একজন মেধাবী শিক্ষককে এভাবে হারিয়ে ফেলা শিক্ষা অঙ্গনের জন্য অপূরণীয় ক্ষতি। ঘটনার পর বেশ কিছু সময় অতিবাহিত হলেও মূল অপরাধীদের গ্রেপ্তারে দৃশ্যমান অগ্রগতি না হওয়ায় তারা উদ্বেগ প্রকাশ করেন। তারা হুঁশিয়ারি দিয়ে বলেন, যদি দ্রুততম সময়ের মধ্যে খুনিদের ধরা না হয়, তবে তারা আরও কঠোর কর্মসূচির ডাক দেবেন। সকাল ১০টা থেকে শুরু হওয়া এই মানববন্ধনে কুষ্টিয়ার বিভিন্ন সামাজিক সংগঠনের প্রতিনিধি এবং সাধারণ জনগণও একাত্মতা ঘোষণা করে অংশ নেন।</p>