<p>কথিত সাংবাদিক আলামিন সরদারের চাঁদাবাজি ও মিথ্যা অপপ্রচারের প্রতিবাদে সাতক্ষীরায় মানববন্ধন অনুষ্ঠিত হয়েছে।&nbsp;</p>

<p>শুক্রবার (১ মে) সকালে সাতক্ষীরা জেলা প্রশাসকের কার্যালয়ের সামনে এ কর্মসূচির আয়োজন করে তুবা পাইপ অ্যান্ড ফিটিংস ইন্ডাস্ট্রিজ ও শ্রমিক কল্যাণ সংস্থা।</p>

<p>মানববন্ধনে অংশ নেওয়া বক্তারা অভিযোগ করেন, আলামিন সরদার একটি অনলাইন পোর্টালের সম্পাদক পরিচয় দিয়ে দীর্ঘদিন ধরে ব্যবসায়ী ও বিভিন্ন প্রতিষ্ঠানের বিরুদ্ধে ভিত্তিহীন সংবাদ প্রকাশ করে চাঁদা আদায়ের চেষ্টা করছেন।&nbsp;</p>

<p>এছাড়া সে গুপ্ত স্থানে থেকে দীর্ঘদিন যাবত জেলার বিভিন্ন সরকারী কর্মকর্তাসহ সুনামধন্য ব্যবসায়ীদের বিরুদ্ধে মনগড়া সংবাদ পরিবেশন করে টাকা আদায়ের চেষ্টা করে আসছে। এ ঘটনায় এর আগে জেলার বিভিন্ন &nbsp;থানায় কয়েকটি মামলা হয়েছে তার নামে। বর্তমানে তার বিরুদ্ধে পাটকেলঘাটা থানায় একটি মামলা গ্রেপ্তারি পরোয়ানা থাকা সত্বেও পুলিশের নিরব ভূমিকা নিয়ে প্রশ্ন তুলছেন অনেকে।&nbsp;</p>

<p>আলামিনের এসব কর্মকাণ্ডকে &lsquo;সাংবাদিকতার নামে সন্ত্রাস&rsquo; বলে উল্লেখ করে বক্তারা আরো বলেন, মিথ্যা ও উদ্দেশ্যপ্রণোদিত সংবাদ প্রকাশের মাধ্যমে প্রতিষ্ঠানগুলোর সুনাম ক্ষুণ্ন করা হচ্ছে। এতে ব্যবসা-বাণিজ্যে নেতিবাচক প্রভাব পড়ছে এবং কর্মসংস্থানের ওপরও ঝুঁকি তৈরি হচ্ছে।</p>

<p>মানববন্ধন থেকে প্রশাসনের কাছে আলামিন সরদারসহ তার মদত দাতাদের বিরুদ্ধে আইনগত ব্যবস্থা নেওয়ার দাবি জানানো হয়। একই সঙ্গে ভবিষ্যতে এ ধরনের কর্মকাণ্ড বন্ধে কার্যকর পদক্ষেপ নেওয়ার আহ্বান জানান তারা।</p>

<p>এ বিষয়ে অভিযুক্ত আলামিন সরদারের সাথে যোগাযোগের চেষ্টা করা হলে তিনি সংবাদ প্রকাশ করলে চরিত্র হননের হুমকি দেন।</p>