<p>মেজর জিয়ার স্বাধীনতার ঘোষণা-বিভ্রান্ত ও দ্বিধাগ্রস্ত পুরো জাতিকে ঐক্যবদ্ধ ও অসম সাহসী করে তোলে, সশস্ত্র যুদ্ধে ঝাঁপিয়ে পড়তে ও প্রাণ উৎসর্গ করতে উজ্জীবিত করে বলে মন্তব্য করেছেন রাষ্ট্রপতি মো. সাহাবুদ্দিন।</p>

<p>বুধবার (২৫ মার্চ) &lsquo;গণহত্যা দিবস&rsquo; উপলক্ষে জাতির উদ্দেশে দেওয়া বাণীতে তিনি এ কথা বলেন।</p>

<p>রাষ্ট্রপতি বলেন, ১৯৭১ সালের ২৫শে মার্চ কালরাতে পাকিস্তানি হানাদার বাহিনীর বর্বরোচিত হামলার পর তৎকালীন মেজর জিয়ার স্বাধীনতার ঘোষণা বিভ্রান্ত ও দ্বিধাগ্রস্ত পুরো জাতিকে ঐক্যবদ্ধ এবং সশস্ত্র যুদ্ধে ঝাঁপিয়ে পড়তে উজ্জীবিত করেছিল।</p>

<p>তিনি বলেন, ২৫শে মার্চ আমাদের জাতীয় জীবনে এক নৃশংস ও বেদনাবিধুর অধ্যায়, যেখানে &lsquo;অপারেশন সার্চলাইট&rsquo;-এর নামে নিরস্ত্র ও ঘুমন্ত মুক্তিকামী মানুষের ওপর নির্বিচারে হত্যাযজ্ঞ চালানো হয়। রাজারবাগ পুলিশ লাইনস, তৎকালীন ইপিআর, ঢাকা বিশ্ববিদ্যালয়সহ দেশের বিভিন্ন স্থানে ছাত্র-শিক্ষক, বুদ্ধিজীবী ও সাধারণ মানুষ এই নির্মম গণহত্যার শিকার হন।</p>

<p>রাষ্ট্রপতি গভীর শ্রদ্ধার সাথে সকল শহীদের আত্মত্যাগ স্মরণ করেন এবং জানান যে, সেই স্তব্ধ ও বাকরুদ্ধ মুহূর্তে চট্টগ্রামের ইস্ট বেঙ্গল রেজিমেন্টে গণহত্যার বিরুদ্ধে আনুষ্ঠানিক বিদ্রোহ এবং কালুরঘাট বেতার কেন্দ্র থেকে মেজর জিয়ার স্বাধীনতার ঘোষণা জাতিকে অসীম সাহসী করে তোলে, যার ফলে শুরু হয় ৯ মাসের রক্তক্ষয়ী মুক্তিযুদ্ধ এবং অর্জিত হয় গৌরবময় বিজয়। বাণীতে তিনি আরও উল্লেখ করেন যে, তরুণ প্রজন্মকে ইতিহাসের এই নিষ্ঠুর বর্বরতা এবং আমাদের বীরত্বগাথা সম্পর্কে স্পষ্টভাবে জানতে হবে।</p>

<p>দীর্ঘ বছর পর একটি অবাধ ও সুষ্ঠু নির্বাচনের মাধ্যমে জনগণের ভোটাধিকার পুনঃপ্রতিষ্ঠা পেয়েছে এবং গণতান্ত্রিক সরকার গঠিত হয়েছে জানিয়ে রাষ্ট্রপতি একটি বৈষম্যহীন, মানবিক ও স্বনির্ভর বাংলাদেশ গড়ার প্রত্যয় ব্যক্ত করেন। তিনি দল-মত নির্বিশেষে শহীদদের স্বপ্ন পূরণে এবং দুর্নীতি ও অন্যায়মুক্ত ইনসাফভিত্তিক রাষ্ট্র গঠনে সকলকে একযোগে কাজ করার আহ্বান জানান এবং সকল শহীদের আত্মার মাগফেরাত কামনা করেন।</p>