<p>কক্সবাজারের ঈদগাঁও উপজেলার জালালাবাদ ও পোকখালী ইউনিয়নের সংযোগকারী গুরুত্বপূর্ণ &lsquo;জিয়া খাল&rsquo; পুনঃখনন কাজের উদ্বোধন করা হয়েছে। প্রায় ৩ কিলোমিটার দীর্ঘ এই খাল পুনঃখননের মাধ্যমে এলাকার পানি নিষ্কাশন ব্যবস্থার উন্নয়ন এবং কৃষি উৎপাদন বৃদ্ধির লক্ষ্য নির্ধারণ করা হয়েছে।</p>

<p>শনিবার (২৫ এপ্রিল) খনন কাজের আনুষ্ঠানিক উদ্বোধন করেন বাংলাদেশ জাতীয়তাবাদী দল (বিএনপি) কেন্দ্রীয় নির্বাহী কমিটির মৎস্যজীবী বিষয়ক সম্পাদক ও কক্সবাজার-৩ (সদর-রামু-ঈদগাঁও) আসনের সংসদ সদস্য লুৎফুর রহমান কাজল এমপি।</p>

<p>স্থানীয় বাসিন্দা জাকের আহমেদ জানান , দীর্ঘদিন ধরে পলি জমে খালটি ভরাট হয়ে থাকায় বর্ষা মৌসুমে এলাকাজুড়ে জলাবদ্ধতা সৃষ্টি হতো, ফলে কৃষিকাজ ব্যাহত হচ্ছিল। খালটি পুনঃখনন করা হলে এ সমস্যার স্থায়ী সমাধান হবে বলে আশা করছেন এলাকাবাসী।</p>

<p>সংশ্লিষ্টরা জানান, প্রকল্পটি বাস্তবায়িত হলে কৃষকদের সেচ সুবিধা বৃদ্ধি পাবে, জমির উৎপাদনশীলতা বাড়বে এবং বর্ষা মৌসুমে পানি দ্রুত নিষ্কাশন সম্ভব হবে। এর ফলে এলাকার সামগ্রিক অর্থনৈতিক কর্মকাণ্ডেও ইতিবাচক প্রভাব পড়বে।</p>