<p>ত্রয়োদশ জাতীয় সংসদ নির্বাচনে জয়ী হয়ে সরকার গঠনের সুযোগ পেলে সবাইকে নিয়ে তিন শর্তে দেশ গড়ার অঙ্গীকার জানিয়েছেন জামায়াতে ইসলামীর আমির ডা. শফিকুর রহমান।&nbsp;</p>

<p>শুক্রবার (২৩ জানুয়ারি) বিকেলে ঠাকুরগাঁও সরকারি বালক উচ্চ বিদ্যালয়ের বড় মাঠে নির্বাচনী জনসভায় প্রধান অতিথির বক্তব্যে তিনি এ কথা জানান।&nbsp;</p>

<p>জামায়াতের আমির বলেন, &lsquo;ক্ষমতায় গেলে তিন শর্তে সবাইকে নিয়ে দেশ গড়বে জামায়াত। প্রথমত- কোনো দুর্নীতি নিজে করবেন না এবং কোনো দুর্নীতিবাজকে বগলের নিচে আশ্রয় দেবেন না। দ্বিতীয়ত- সকলের জন্য ন্যায়বিচার নিশ্চিত করা হবে। তৃতীয়ত- সকল বৈষম্যের কবর রচনা করতে গণভোটে হ্যাঁ দিয়ে পাস করাতে হবে। কোনো একক দল নয়, জনগণের প্রতিনিধিরা আগামীর বাংলাদেশ বিনির্মাণে অংশ নেবে।&rsquo;&nbsp;</p>

<p>এ সময় তিনি অভিযোগ করে বলেন, &lsquo;দুর্নীতি ও অপশাসনের কারণে উত্তরাঞ্চলের প্রকৃতি উন্নতি হয়নি।&rsquo;</p>

<p>শফিকুর রহমান বলেন, &lsquo;ধুরন্ধররা উত্তরাঞ্চলের মানুষদের গরিব করে রেখেছে। দুর্নীতি ও দুঃশাসন না থাকলে উত্তরাঞ্চল কৃষিভিত্তিক শিল্পের রাজধানী হতো। আগামীতে দেশ ইনসাফের ভিত্তিতে চললে কৃষক তার পণ্যের ন্যায্যমূল্য পাবে। সরকার গঠনের সুযোগ পেলে দেশের সবকটি জেলায় একটি করে মানসম্মত মেডিকেল কলেজ তৈরি করা হবে বলে প্রতিশ্রুতি দেন তিনি।&rsquo;</p>

<p>এ সময় অসম্মানের ভাতা নয়, বেকার যুবকদের কর্মসংস্থান গড়ে তোলার কথাও বলেন জামায়াতের আমির।&nbsp;</p>

<p>তিনি বলেন, &lsquo;আমরা প্রতিটি ঘরকে এক একটা ইন্ডাস্ট্রিতে পরিণত করবো। আর অনেকে বলেন বেকার ভাতা দেবেন, এটা অসম্মানের। আমরা বেকার ভাতা নয়, বেকারদের জন্য কর্মসংস্থান নিশ্চিত করবো।&rsquo;</p>

<p>জনসভায় সভাপতিত্ব করেন জেলা জামায়াতের আমির বেলাল উদ্দিন প্রধান।&nbsp;</p>

<p>এর আগে সূচি অনুযায়ী পঞ্চগড় ও দিনাজপুরে নির্বাচনি জনসভায় বক্তব্য দেন জামায়াতের আমির।</p>