<p style="text-align: justify;">মধ্যপ্রাচ্যের চলমান অস্থিরতায় সরকার নতুন শ্রমবাজার খুঁজছে বলে জানিয়েছেন প্রবাসী কল্যাণ ও বৈদেশিক কর্মসংস্থান মন্ত্রী আরিফুল হক চৌধুরী। তিনি বলেন, মালয়েশিয়া, জাপান, কোরিয়াসহ ইউরোপের বিভিন্ন দেশে প্রশিক্ষিত জনশক্তি পাঠানোর প্রচেষ্টা অব্যাহত রয়েছে।</p>

<p style="text-align: justify;">শুক্রবার (১৭ এপ্রিল) সিলেটে সাংবাদিকদের সঙ্গে আলাপকালে তিনি এসব কথা বলেন। এর আগে সিলেট পলিটেকনিক ইনস্টিটিউট প্রাঙ্গণে কারিগরি শিক্ষার্থীদের অংশগ্রহণে আয়োজিত &lsquo;স্কিলস অ্যান্ড ইনোভেশন কম্পিটিশন&rsquo; প্রোগ্রামে প্রধান অতিথি হিসেবে যোগ দেন তিনি।</p>

<p style="text-align: justify;">মন্ত্রী জানান, জাপান ও কোরিয়ার শ্রমবাজার উন্মুক্ত করতে ইতোমধ্যে জাপানি ভাষা শিক্ষার জন্য শিক্ষক নিয়োগ দেওয়া হয়েছে। তিনি আশা প্রকাশ করেন, যত দ্রুত সম্ভব এসব দেশে শ্রমবাজার খুলে দেওয়া যাবে।</p>

<p style="text-align: justify;">দক্ষ জনশক্তি গড়ে তোলাকে বড় চ্যালেঞ্জ উল্লেখ করে মন্ত্রী বলেন, &lsquo;&lsquo;সরকার বিভিন্নভাবে প্রশিক্ষণ কর্মসূচি গ্রহণ করছে এবং এ জন্য কিছুটা সময় প্রয়োজন।&rsquo;&rsquo;</p>

<p style="text-align: justify;">তিনি আরও বলেন, &lsquo;&lsquo;শুধু সাধারণ শ্রমিক নয়, প্রশিক্ষিত কর্মী হিসেবে বিদেশে যেতে হবে। তিনি আরবি, জাপানি ও কোরিয়ান ভাষা শেখার সুযোগ বাড়ানোর ওপর জোর দেন।&rsquo;&rsquo;<br />
বিভিন্ন দেশে আটক থাকা বাংলাদেশিদের পর্যায়ক্রমে দেশে ফিরিয়ে আনার কার্যক্রম চলমান রয়েছে জানিয়ে আরিফুল হক চৌধুরী জানান, অতীতে অবৈধভাবে বিদেশে যাওয়া বা বিভিন্ন জটিলতায় পড়ে অনেকেই কারাগারে আটক রয়েছেন; অনেকে অর্থাভাবে দেশে ফিরতে পারছেন না। সরকার বিষয়টি গুরুত্বের সঙ্গে দেখছে এবং ধাপে ধাপে তাদের দেশে ফিরিয়ে আনার ব্যবস্থা করছে।</p>

<p style="text-align: justify;">বিদেশে অবস্থানরত বাংলাদেশিদের ভিসা জটিলতা, চাকরির অনুমতি ও অন্যান্য সমস্যার সমাধানে কূটনৈতিক প্রচেষ্টা চালানো হচ্ছে বলে জানান মন্ত্রী।</p>

<p style="text-align: justify;">একই দিনে সিলেট জেলা পরিষদের উদ্যোগে আয়োজিত এক অনুষ্ঠানে যোগ দিয়ে মন্ত্রী বলেন, &lsquo;&lsquo;জেলা পরিষদের মাধ্যমে উপজেলাভিত্তিক প্রশিক্ষণ কার্যক্রম চালু করা গেলে তরুণরা সহজেই দক্ষতা অর্জন করতে পারবে। এ ক্ষেত্রে মন্ত্রণালয় থেকে প্রয়োজনীয় সহায়তা দেওয়া হবে।&rsquo;&rsquo;</p>

<p style="text-align: justify;">এ সময় তরুণদের উদ্দেশে তিনি বলেন, &lsquo;&lsquo;সময়ের চাহিদা অনুযায়ী দক্ষতা অর্জনের মাধ্যমে নিজেদের প্রস্তুত করতে পারলে বৈদেশিক কর্মসংস্থানে নতুন সম্ভাবনার দ্বার উন্মোচিত হবে।&rsquo;&rsquo;</p>

<p style="text-align: justify;">এ অনুষ্ঠানে স্বচ্ছতা ও জবাবদিহিতার ভিত্তিতে শিক্ষা, চিকিৎসা ও সামাজিক কল্যাণ বিবেচনায় দুই শতাধিক উপকারভোগীকে আর্থিক অনুদান দেওয়া হয়।<br />
সিলেট জেলা পরিষদের প্রশাসক আবুল কাহের চৌধুরী শামীমের সভাপতিত্বে নির্বাহী কর্মকর্তা অনুপমা দাস ও প্রশাসনিক কর্মকর্তা কামারুজ্জামান মাসুমের যৌথ উপস্থাপনায়</p>

<p style="text-align: justify;">অনুষ্ঠানে স্বাগত বক্তব্য দেন জেলা পরিষদের প্রধান নির্বাহী কর্মকর্তা সন্দীপ কুমার সিংহ।</p>

<p style="text-align: justify;">বিশেষ অতিথি হিসেবে উপস্থিত ছিলেন সিলেটের জেলা প্রশাসক সারওয়ার আলম, বিএনপি জাতীয় নির্বাহী কমিটির সহ-সাংগঠনিক সম্পাদক মিফতাহ সিদ্দিকী, সিলেট মহানগর বিএনপির ভারপ্রাপ্ত সভাপতি রেজাউল হাসান কয়েস লোদী, সাধারণ সম্পাদক ইমদাদ আহমদ চৌধুরী, রেড ক্রিসেন্ট সোসাইটি সিলেট ইউনিটের ভাইস চেয়ারম্যান বদরুজ্জামান সেলিম প্রমুখ।<br />
&nbsp;</p>