<p>&lsquo;কোয়ান্টিকো&rsquo; দিয়ে শুরু হয়েছিল তার বৈশ্বিক জয়যাত্রা। এরপর হলিউডের একাধিক বড় প্রজেক্টে নিজের জাত চিনিয়েছেন। তবে এবার যেন সবকিছুকে ছাপিয়ে অন্য এক উচ্চতায় পা রাখতে যাচ্ছেন &lsquo;দেশি গার্ল&rsquo; খ্যাত প্রিয়াঙ্কা চোপড়া। নতুন বছরে তার আগাম বার্তা আসছে &lsquo;দ্য ব্লাফ&rsquo;। আর সেখানে প্রিয়াঙ্কার বিধ্বংসী লুক রীতিমতো শোরগোল ফেলে দিয়েছে ভক্তদের মনে।</p>

<p>সম্প্রতি প্রকাশ পেয়েছে ছবিটির ফার্স্ট লুক। যেখানে জলদস্যুর সাজে প্রিয়াঙ্কাকে দেখে নেটিজেনরা তাকে &lsquo;লেডি জ্যাক স্প্যারো&rsquo; তকমা দিয়েছেন। উনিশ শতকের প্রেক্ষাপটে নির্মিত এই সিনেমায় তিনি অভিনয় করেছেন &lsquo;এরসেল বডেন&rsquo; ওরফে &lsquo;ব্লাডি মেরি&rsquo; চরিত্রে।</p>

<p>শেয়ার করা ছবিতে দেখা যায়, সমুদ্রসৈকতে মারমুখী ভঙ্গিতে হলিউড অভিনেতা কার্ল আরবানের ওপর ঝাঁপিয়ে পড়ছেন প্রিয়াঙ্কা। তার সারা শরীর রক্তে ভেজা, চোখেমুখে প্রতিহিংসার ছাপ আর হাতে উদ্যত তরবারি। নিজের সোশ্যাল মিডিয়ায় এই লুক শেয়ার করে অভিনেত্রী লিখেছেন, &lsquo;মা, রক্ষক, জলদস্যু। আলাপ করুন &lsquo;ব্লাডি মেরি&rsquo;র সঙ্গে।&rsquo;</p>

<p>সিনেমার গল্পটি আবর্তিত হয়েছে একজন জলদস্যুকে কেন্দ্র করে। এরসেল বডেন (প্রিয়াঙ্কা) একসময় সমুদ্রে রাজত্ব করলেও অতীতের অন্ধকার জীবন ছেড়ে ক্যারিবিয়ান দ্বীপে মাতৃত্বের শান্ত জীবন বেছে নেন। কিন্তু নিয়তি তাকে স্বস্তিতে থাকতে দেয়নি। পুরোনো দস্যু দলের সদস্যরা যখন তার বর্তমান জীবনে আঘাত হানে, তখন নিজের সন্তানদের রক্ষা করতে ফের রণং দেহি মূর্তিতে আবির্ভূত হতে হয় তাকে।</p>

<p>প্রিয়াঙ্কার এই আগ্রাসী রূপ দেখে অভিভূত তার স্বামী ও পপ তারকা নিক জোনাস। বলিউড থেকে হলিউডে পাড়ি দেওয়া প্রিয়াঙ্কা এর আগে &lsquo;বেওয়াচ&rsquo;, &lsquo;দ্য ম্যাট্রিক্স রেজারেকশন&rsquo; কিংবা &lsquo;সিটাডেল&rsquo;-এ অ্যাকশন দেখালেও, &lsquo;দ্য ব্লাফ&rsquo;-এ তিনি কতটা নিষ্ঠুর ও দক্ষ হতে পারেন, তার প্রমাণ মিলল এই ফার্স্ট লুকে।</p>

<p>আগামী ২৫ ফেব্রুয়ারি অ্যামাজন প্রাইম ভিডিওতে মুক্তি পেতে যাচ্ছে বহুল প্রতীক্ষিত এই অ্যাকশনধর্মী সিনেমাটি। প্রিয়াঙ্কার ভক্তরা এখন অধীর আগ্রহে অপেক্ষা করছেন এই &lsquo;দেশি গার্ল&rsquo; কীভাবে পর্দা কাঁপান তা দেখার জন্য।</p>