<p>গাইবান্ধার গোবিন্দগঞ্জে প্রবাসীর স্ত্রীকে ধর্ষণের ভিডিও ধারণ করে ব্লাকমেইল করার অভিযোগে নাইম হোসেন (৩৩) নামে এক যুবককে গ্রেপ্তার করেছে পুলিশ।</p>

<p>বৃহস্পতিবার (১৯ মার্চ) ভোরে উপজেলার কাটাবাড়ি ইউনিয়নের বাগদা বাজার এলাকা থেকে তাকে গ্রেপ্তার করা হয়।</p>

<p>গ্রেফতারকৃত নাইম হোসেন উপজেলার কাটাবাড়ি ইউনিয়নের লালপুকুর মোল্লাপাড়া এলাকার আমিনুল ইসলামের ছেলে।</p>

<p>জানা গেছে, পান ব্যবসায়ী নাইম হোসেনের সঙ্গে প্রায় এক বছর আগে ওমান প্রবাসীর স্ত্রীর সঙ্গে মোবাইল ফোনে পরিচয় হয়। এ পরিচয়ের সুবাদে নাইম হোসেন মাঝে মধ্যেই তাকে প্রলোভন দিয়ে অসৎ সঙ্গ দেওয়ার জন্য প্রস্তাব দিতে থাকে। একপর্যায়ে গত বছরের ৪ এপ্রিল মধ্যরাতে ওই গৃহবধূকে ধর্ষণ করেন। এ সময় সে ধর্ষণের চিত্র মোবাইল ফোনে ধারণ করে। পরে উক্ত ভিডিও ফেসবুকে ছেড়ে দেওয়ার ভয় দেখিয়ে ওই গৃহবধূকে একাধিকবার ধর্ষণ করা হয়।&nbsp;</p>

<p>এছাড়াও বিভিন্ন সময় তার নিকট থেকে মোট ৫ লাখ টাকা হাতিয়ে নেন নাইম হোসেন। এ ঘটনায় ভুক্তভোগী নারী গতকাল বুধবার (১৮ মার্চ) রাতে নারী ও শিশু নির্যাতন দমন ও পর্নোগ্রাফি আইনে নাইম হোসেনের বিরুদ্ধে মামলা করেন।</p>

<p>মামলার তদন্তকারী কর্মকর্তা এসআই প্রদীপ কুমার বর্মণ জানান, এ ঘটনায় অভিযুক্ত নাইম হোসেনকে আজ ভোরে বাগদা বাজারে তার পানের দোকান থেকে তাকে গ্রেপ্তার করা হয়েছে।</p>

<p>গোবিন্দগঞ্জ থানার ভারপ্রাপ্ত কর্মকর্তা (ওসি) মুহাম্মদ মোজাম্মের হক জানান, গ্রেফতার নাইম হোসেনকে আজ সকালে গোবিন্দগঞ্জ চৌকি আদালতে হাজির করা হলে বিচারক আবেদনের শুনানি শেষে তাকে কারাগারে পাঠানোর নির্দেশ দেন।<br />
&nbsp;</p>