<p>জগন্নাথ বিশ্ববিদ্যালয়ে (জবি) &lsquo;অপারেশন সার্চলাইট ও বাংলাদেশের মুক্তিযুদ্ধের সূচনা: ইতিহাসের প্রামাণ্য আখ্যানের সন্ধানে&rsquo; শীর্ষক একটি সেমিনার অনুষ্ঠিত হয়েছে।</p>

<p>সোমবার (২০ এপ্রিল) সকাল ৯টা ৩০ মিনিটে বিশ্ববিদ্যালয়ের কেন্দ্রীয় মিলনায়তনে এক্সটার্নাল অ্যাফেয়ার্স এবং নর্থ সাউথ বিশ্ববিদ্যালয়ের ইতিহাস ও দর্শন বিভাগের যৌথ আয়োজনে এ সেমিনার অনুষ্ঠিত হয়।</p>

<p>সেমিনারে প্রধান অতিথি হিসেবে উপস্থিত ছিলেন বিশ্ববিদ্যালয়ের উপাচার্য অধ্যাপক ড. মো. রইছ উদ্দীন। তিনি বলেন, স্বাধীনতার ৫৬ বছর পরও মুক্তিযুদ্ধের নির্ভুল ও প্রামাণ্য ইতিহাস সম্পূর্ণভাবে রচিত হয়নি, যা জাতির জন্য দুঃখজনক। তিনি মুক্তিযুদ্ধে সাধারণ জনগণের পাশাপাশি পুলিশ, আনসার ও ইপিআর সদস্যদের অবদানের কথা উল্লেখ করে ইতিহাস রচনায় নির্মোহতার অভাব নিয়ে প্রশ্ন তোলেন। একইসঙ্গে শহীদের সঠিক সংখ্যা ও শহিদ বুদ্ধিজীবীদের পূর্ণাঙ্গ তালিকা নির্ধারণে এখনো ঘাটতি রয়েছে বলেও মন্তব্য করেন।</p>

<p>সেমিনারে মূল প্রবন্ধ উপস্থাপন করেন গবেষক ড. সলিমুল্লাহ খান। তিনি বলেন, ১৯৭১ সালের ২৫ মার্চের রাত শুধু একটি সামরিক অভিযান ছিল না; &lsquo;অপারেশন সার্চলাইট&rsquo; ছিল পাকিস্তানি সামরিক জান্তার পরিকল্পিত দমন-পীড়ন। মুক্তিযুদ্ধের সূচনাপর্ব বোঝার জন্য রাজনৈতিক ও ঐতিহাসিক প্রেক্ষাপট বিশ্লেষণের প্রয়োজনীয়তার ওপর জোর দেন তিনি। পাশাপাশি তিনি উল্লেখ করেন, মুক্তিযুদ্ধের ইতিহাস দীর্ঘদিন একটি নির্দিষ্ট রাষ্ট্রীয় বয়ানের মধ্যে সীমাবদ্ধ ছিল, ফলে বিকল্প দৃষ্টিভঙ্গি অনেকাংশে উপেক্ষিত হয়েছে।</p>

<p>তিনি আরো বলেন, &lsquo;অপারেশন সার্চলাইট&rsquo;-এর সময় ঢাকা বিশ্ববিদ্যালয়সহ বিভিন্ন স্থানে সংঘটিত হত্যাযজ্ঞ আন্তর্জাতিক আইনের দৃষ্টিতে গণহত্যার শামিল। তবে এসব ঘটনার পূর্ণাঙ্গ দলিলীকরণ এখনো অসম্পূর্ণ, যা আন্তর্জাতিক পরিসরে যথাযথ উপস্থাপনার ক্ষেত্রে প্রতিবন্ধকতা সৃষ্টি করছে।</p>

<p>অনুষ্ঠানে সভাপতিত্ব করেন বিশ্ববিদ্যালয়ের পরিচালক (গবেষণা) অধ্যাপক ড. ইমরানুল হক। বিশেষ অতিথি হিসেবে উপস্থিত ছিলেন ট্রেজারার অধ্যাপক ড. সাবিনা শরমীন।</p>

<p>আলোচনায় অংশ নিয়ে নর্থ সাউথ বিশ্ববিদ্যালয়ের ইতিহাস ও দর্শন বিভাগের চেয়ারম্যান অধ্যাপক ড. মাহবুবুর রহমান বলেন, মুক্তিযুদ্ধের সঠিক ইতিহাস জানতে প্রাথমিক সাক্ষ্য ও নির্ভরযোগ্য উৎসের ওপর গুরুত্ব দিতে হবে। শহীদের সংখ্যা নির্ধারণে আরো গবেষণার প্রয়োজনীয়তার কথাও তুলে ধরেন তিনি।</p>

<p>জগন্নাথ বিশ্ববিদ্যালয়ের এক্সটার্নাল অ্যাফেয়ার্স পরিচালক অধ্যাপক ড. নাছির আহমাদ &lsquo;অপারেশন সার্চলাইট&rsquo;-কে পরিকল্পিত হত্যাকাণ্ড হিসেবে উল্লেখ করে মার্চ ১৯৭১-এর রাজনৈতিক প্রেক্ষাপট বিশ্লেষণ করেন।</p>

<p>বিশেষ অতিথির বক্তব্যে অধ্যাপক ড. সাবিনা শরমীন বলেন, স্বাধীনতার এত বছর পরও শহীদের সঠিক সংখ্যা নির্ধারণ করা সম্ভব হয়নি, যা একটি বড় সীমাবদ্ধতা। তিনি ১৯৭৪ সালের আদমশুমারিতে এ সংক্রান্ত তথ্য সংগ্রহের ঘাটতির কথাও উল্লেখ করেন এবং নিরপেক্ষ ইতিহাস প্রণয়নের ওপর জোর দেন।</p>

<p>সেমিনারে স্বাগত বক্তব্য দেন জগন্নাথ বিশ্ববিদ্যালয় শিক্ষক সমিতির ভারপ্রাপ্ত সভাপতি অধ্যাপক ড. মুহাম্মদ মঞ্জুর মুর্শেদ ভূঁইয়া।&nbsp;</p>