<p>কুড়িগ্রামের রৌমারী উপজেলায় গণহত্যা দিবস উপলক্ষে স্মৃতিচারণ ও আলোচনা সভা অনুষ্ঠিত হয়েছে। ঐতিহাসিক মহান মুক্তিযুদ্ধের তাৎপর্য তুলে ধরে নতুন প্রজন্মকে দেশপ্রেমে উদ্বুদ্ধ করার লক্ষ্যে রৌমারী উপজেলা প্রশাসনের আয়োজনে এ কর্মসূচি পালিত হয়।</p>

<p>বুধবার (২৫ মার্চ) উপজেলা পরিষদ সম্মেলন কক্ষে অনুষ্ঠিত আলোচনা সভায় সভাপতিত্ব করেন উপজেলা নির্বাহী অফিসার আলাউদ্দীন।</p>

<p>সভায় বিশেষ অতিথি হিসেবে উপস্থিত ছিলেন উপজেলা সহকারী কমিশনার (ভূমি) রাফিউর রহমান, রৌমারী থানার অফিসার ইনচার্জ (ওসি) কাওছার, বীর মুক্তিযোদ্ধা শামছুল আলম,উপজেলা কৃষি অফিসার কাউয়ুম চৌধুরী,উপজেলা জামায়াতের আমীর হায়দার আলী।</p>

<p>এছাড়াও উপস্থিত ছিলেন মুক্তিযোদ্ধাদের সন্তানগণ, বিভিন্ন শিক্ষাপ্রতিষ্ঠানের শিক্ষক-শিক্ষিকা, সরকারি বিভিন্ন দপ্তরের কর্মকর্তা, রাজনৈতিক নেতৃবৃন্দ, গণমাধ্যমকর্মীসহ বিভিন্ন শ্রেণি-পেশার মানুষ।</p>

<p>আলোচনা সভায় বক্তারা বলেন, ১৯৭১ সালের ২৫ মার্চ কালরাতে নিরস্ত্র বাঙালির ওপর চালানো নৃশংস গণহত্যা মানব ইতিহাসের এক কলঙ্কজনক অধ্যায়। এই দিনটি স্মরণ করিয়ে দেয় স্বাধীনতার জন্য বাঙালির আত্মত্যাগ ও সংগ্রামের ইতিহাস।</p>

<p>বক্তারা আরো বলেন, মহান মুক্তিযুদ্ধের সঠিক ইতিহাস নতুন প্রজন্মের কাছে তুলে ধরা অত্যন্ত জরুরি। স্বাধীনতার চেতনা ধারণ করে দেশ গঠনে সবাইকে ঐক্যবদ্ধভাবে কাজ করার আহ্বান জানান তারা।</p>