<p>&lsquo;নতুন দিনের অঙ্গীকার, স্কাউট হোক সবার&rsquo; এই প্রতিপাদ্যকে সামনে রেখে নীলফামারীর সৈয়দপুরে উদযাপিত হলো স্কাউট দিবস। বুধবার (৮ এপ্রিল) সকালে উপজেলা পরিষদ চত্বরে শুরু হওয়া দিনব্যাপী ওই কর্মসূচিতে অংশ নেয় বিভিন্ন শিক্ষা প্রতিষ্ঠানের শতাধিক স্কাউট ও কাব সদস্যরা।</p>

<p>দিবসটি উপলক্ষে আয়োজিত কর্মসূচির মধ্যে ছিল বর্ণাঢ্য শোভাযাত্রা, আলোচনা সভা এবং পরিস্কার-পরিচ্ছন্নতা অভিযান। সকালে শোভাযাত্রার মাধ্যমে কর্মসূচির সূচনা হয়। পরে উপজেলা পরিষদ প্রাঙ্গণে অনুষ্ঠিত হয় আলোচনা সভা।</p>

<p>আলোচনা সভায় সভাপতিত্ব করেন সৈয়দপুর উপজেলা স্কাউটের সভাপতি ও উপজেলা নির্বাহী কর্মকর্তা (ইউএনও) ফারাহ ফাতেহা তাকমিলা। তিনি তার বক্তব্যে বলেন, একজন স্কাউটের প্রথম দায়িত্ব নিজেকে ভালো মানুষ হিসেবে গড়ে তোলা, এরপর সমাজে ইতিবাচক পরিবর্তন আনা। তিনি স্কাউটিংয়ের নৈতিকতা, শৃঙ্খলা ও সেবামূলক চেতনার ওপর গুরুত্বারোপ করেন।</p>

<p>অনুষ্ঠানে আরও বক্তব্য রাখেন উপজেলা স্কাউটের সাধারণ সম্পাদক অধ্যক্ষ মো. রেজাউল করিম, সহ-কমিশনার মো. মোস্তাফিজুর রহমান, কাশিরাম ইউনিয়ন পরিষদের চেয়ারম্যান লানচু চৌধুরী, শিক্ষক রওশন আরা, আজিজুল বারী বসুনিয়া, স্কাউট লিডার মো. শাকিল, কাব লিডার হোমায়রা বেগম এবং কোষাধ্যক্ষ ওমর ফারুক প্রমুখ।<br />
দিবসের অন্যতম আকর্ষণ ছিল পরিচ্ছন্নতা অভিযান। এতে অংশ নিয়ে স্কাউট ও কাব সদস্যরা উপজেলা পরিষদ চত্বর পরিষ্কার-পরিচ্ছন্ন করে &ldquo;ভালো কাজের&rdquo; বাস্তব উদাহরণ স্থাপন করে।</p>

<p>স্কাউট দিবসের এই আয়োজনের মাধ্যমে তরুণ প্রজন্মের মাঝে সেবামূলক মানসিকতা ও মানবিক মূল্যবোধ জাগ্রত করার প্রত্যয় ব্যক্ত করা হয়।</p>