<p>নওগাঁয় কৃষি প্রণোদনা কর্মসূচির আওতায় খরিপ-১ মৌসুমে উফশী আউশ ধানের উৎপাদন বৃদ্ধির লক্ষ্যে ক্ষুদ্র ও প্রান্তিক কৃষকদের মাঝে বিনামূল্যে বীজ ও সার বিতরণ করা হয়েছে।</p>

<p>শনিবার (২৫ জানুয়ারি) দুপুরে সদর উপজেলা পরিষদের হলরুমে এ বিতরণ কার্যক্রমের উদ্বোধন করেন সদর আসনের সংসদ সদস্য জাহিদুল ইসলাম ধলু। উপজেলা কৃষি বিভাগ এ কর্মসূচির আয়োজন করে।</p>

<p>কর্মসূচির আওতায় পাঁচ হাজার কৃষকের প্রত্যেককে ৫ কেজি আউশ ধানের বীজ, ১০ কেজি ডিএপি সার এবং ১০ কেজি এমওপি সার সম্পূর্ণ বিনামূল্যে প্রদান করা হচ্ছে।</p>

<p>আয়োজকেরা জানান, আউশ ধানকে আপদকালীন ফসল হিসেবে ধরা হয়। বন্যা বা প্রাকৃতিক দুর্যোগের সময় এই ফসল কৃষকের জন্য বাড়তি সহায়তা দেয়। কিন্তু বিভিন্ন কারণে আউশ চাষে আগ্রহ কমে যাওয়ায় উৎপাদনও কমছে। এ পরিস্থিতি পরিবর্তনে কৃষি বিভাগ মাঠ পর্যায়ে কৃষকদের প্রণোদনা সহায়তা দিচ্ছে। বিনামূল্যে বীজ ও সার পাওয়ায় কৃষকদের উৎপাদন খরচ কমবে এবং তারা আউশ চাষে আরও উৎসাহিত হবেন বলে আশা করা হচ্ছে। এর মাধ্যমে আউশের আবাদ বৃদ্ধি পাবে এবং খাদ্য নিরাপত্তা নিশ্চিত করতে সহায়ক ভূমিকা রাখবে।</p>

<p>প্রধান অতিথির বক্তব্যে সংসদ সদস্য জাহিদুল ইসলাম ধলু বলেন, &ldquo;ধান-চাল উৎপাদনে নওগাঁ বরাবরই দেশের অন্যতম গুরুত্বপূর্ণ জেলা। দেশের খাদ্য চাহিদার বড় অংশই এ অঞ্চল থেকে সরবরাহ করা হয়।&rdquo;</p>

<p>তিনি আরো বলেন, &ldquo;বর্তমান সরকার কৃষিবান্ধবনীতির মাধ্যমে কৃষিকে সর্বোচ্চ গুরুত্ব দিচ্ছে এবং কৃষি কার্ডের মাধ্যমে কৃষকদের প্রণোদনার আওতায় আনা হচ্ছে।&rdquo;</p>

<p>জাহিদুল ইসলাম বলেন, &ldquo;দেশের উন্নয়ন ও অগ্রগতির সঙ্গে কৃষির নিবিড় সম্পর্ক রয়েছে। কৃষকরাই দেশের অর্থনীতির মূল চালিকাশক্তি।&rdquo;</p>

<p>অনুষ্ঠানে সভাপতিত্ব করেন সদর উপজেলা কৃষি কর্মকর্তা মো. মনিরুল ইসলাম। এ সময় জেলা বিএনপির সাংগঠনিক সম্পাদক খাইরুল আলম গোল্ডেন, সাবেক যুগ্ম-আহ্বায়ক আমিনুল ইসলাম বেলাল, সাবেক সদস্য সচিব বায়েজিদ হোসেন পলাশ, বক্তারপুর ইউনিয়ন পরিষদের চেয়ারম্যান সারোয়ার কামাল চঞ্চলসহ অন্যান্যরা উপস্থিত ছিলেন।&nbsp;</p>