<p>কুষ্টিয়ার কুমারখালীতে অস্বাস্থ্যকর ও অনিরাপদ পরিবেশে মিষ্টির ছানা তৈরির অপরাধে একটি কারখানাকে জরিমানা করেছে জাতীয় ভোক্তা-অধিকার সংরক্ষণ অধিদপ্তর।</p>

<p>রবিবার (২৯ মার্চ) সকালে উপজেলার দয়ারামপুর এলাকায় তদারকিমূলক অভিযান চালিয়ে এই দণ্ডাদেশ প্রদান করা হয়।</p>

<p>অভিযান সূত্রে জানা যায়, দয়ারামপুর ঘোষ পাড়া এলাকার শ্যামল ঘোষের ছানা তৈরির কারখানায় তদারকি করার সময় দেখা যায়, অত্যন্ত অস্বাস্থ্যকর ও অনিরাপদ প্রক্রিয়ায় মিষ্টির ছানা উৎপাদন ও সংরক্ষণ করা হচ্ছে। জনস্বাস্থ্যের জন্য ঝুঁকিপূর্ণ পরিবেশে কার্যক্রম পরিচালনা করায় কারখানাটিকে ২০ হাজার টাকা জরিমানা আরোপ করে তাৎক্ষণিক আদায় করা হয়।</p>

<p>কুষ্টিয়া জেলা জাতীয় ভোক্তা-অধিকার সংরক্ষণ অধিদপ্তরের সহকারী পরিচালক মো. মাসুম আলীর নেতৃত্বে এই অভিযান পরিচালনা করা হয়।&nbsp;</p>

<p>অভিযানে জেলা নিরাপদ খাদ্য কর্মকর্তা সজিব পাল ও জেলা স্যানিটারি ইন্সপেক্টর মো. আরাফাত আলী এবং র&zwnj;্যাব-১২, কুষ্টিয়া ক্যাম্পের টহল টিম উপস্থিত ছিল।&nbsp;</p>

<p>ভোক্তা-অধিকার সংরক্ষণ অধিদপ্তরের পক্ষ থেকে জানানো হয়েছে, জনস্বার্থ রক্ষায় এবং খাদ্যে ভেজাল ও অস্বাস্থ্যকর পরিবেশ রোধে জেলাজুড়ে এ ধরনের তদারকিমূলক অভিযান নিয়মিত অব্যাহত থাকবে।</p>