<p>কক্সবাজারের উখিয়ার বালুখালী ব্রিজ এলাকায় যাত্রীবাহী বাসের চাপায় ইজিবাইক দুমড়ে-মুচড়ে এক যুবকের মৃত্যু হয়েছে। এ ঘটনায় আহত হয়েছেন আরও তিনজন।</p>

<p>বৃহস্পতিবার (৯ এপ্রিল) বেলা ১১টার দিকে কক্সবাজার-টেকনাফ সড়কে এ দুর্ঘটনা ঘটে। তাৎক্ষণিকভাবে হতাহতদের পরিচয় জানা যায়নি। তবে নিহত যুবক রোহিঙ্গা ক্যাম্পের বাসিন্দা বলে জানিয়েছেন শাহপরী হাইওয়ে পুলিশের ইনচার্জ সাইফুল ইসলাম।</p>

<p>তিনি জানান, কক্সবাজার থেকে টেকনাফগামী পালকি মিনিবাসটি বালুখালী বাজারের কাছাকাছি ব্রিজ এলাকায় পৌঁছালে উখিয়াগামী একটি ইজিবাইককে চাপা দেয়। এতে ঘটনাস্থলেই প্রায় ২৫ বছর বয়সী ওই যুবকের মৃত্যু হয়। আহতদের স্থানীয়রা উদ্ধার করে উখিয়া উপজেলা স্বাস্থ্য কমপ্লেক্সে ভর্তি করে।</p>

<p>পুলিশের এই কর্মকর্তা আরও জানান, দুর্ঘটনায় বাসচালক ও হেলপার পালিয়ে গেছেন। তবে বাস ও ইজিবাইকটি জব্দ করা হয়েছে এবং তা শাহপরী হাইওয়ে পুলিশের কার্যালয়ে নেওয়া হয়েছে।</p>

<p>এ ঘটনায় নিহতের মরদেহ উদ্ধার করে ময়নাতদন্তের জন্য কক্সবাজার সদর হাসপাতালের মর্গে পাঠানো হয়েছে।</p>