<p>বৃষ্টি ও প্রতিকূল আবহাওয়াকে উপেক্ষা করেই বরিশালে যথাযোগ্য ধর্মীয় ভাবগাম্ভীর্য ও উৎসবমুখর পরিবেশে পবিত্র ঈদুল ফিতরের প্রধান জামাত অনুষ্ঠিত হয়েছে।</p>

<p>শনিবার (২১ মার্চ) সকাল ৮টায় নগরীর কেন্দ্রীয় হেমায়েতউদ্দিন ঈদগাহে এই প্রধান জামাত অনুষ্ঠিত হয়।</p>

<p>ঈদের এ বৃহত্তম জামাতে অংশ নেন বরিশাল সদর আসনের সংসদ সদস্য মজিবর রহমান সরোয়ার, বিভাগীয় কমিশনার, জেলা প্রশাসকসহ প্রশাসনের ঊর্ধ্বতন কর্মকর্তা, বিভিন্ন রাজনৈতিক নেতৃবৃন্দ এবং সর্বস্তরের হাজারো ধর্মপ্রাণ মুসুল্লি। ভোর থেকেই ঈদগাহমুখী মানুষের ঢল নামতে থাকে।</p>

<p>তবে সকাল থেকেই গুঁড়ি গুঁড়ি বৃষ্টি এবং ভেজা মাঠের কারণে মুসল্লিদের কিছুটা দুর্ভোগ পোহাতে হয়। অনেকেই ছাতা, পলিথিন ও রেইনকোট নিয়ে নামাজে অংশ নেন। প্রতিকূলতা সত্ত্বেও ধর্মীয় উৎসাহ-উদ্দীপনায় কোনো ঘাটতি দেখা যায়নি।</p>

<p>নামাজ শেষে দেশ, জাতি এবং সমগ্র মুসলিম উম্মাহর শান্তি, অগ্রগতি ও সমৃদ্ধি কামনা করে বিশেষ মোনাজাত করা হয়। পাশাপাশি বিশ্বব্যাপী শান্তি প্রতিষ্ঠার জন্য দোয়া করা হয়।</p>

<p>অন্যদিকে, তথ্য ও সম্প্রচার মন্ত্রী জহির উদ্দিন স্বপন গৌরনদী সরকারি কলেজ মসজিদে ঈদের জামাত আদায় করেন। নামাজ শেষে তিনি দেশবাসীকে ঈদের শুভেচ্ছা জানান এবং সকলের সুখ-শান্তি ও সমৃদ্ধি কামনা করেন।</p>