<p>নারায়ণগঞ্জের রূপগঞ্জে মাদকের বিরুদ্ধে অভিযানে বড় ধরনের সাফল্য অর্জন করেছে পুলিশ। অভিযান চালিয়ে দেড় মণ গাঁজা ও সাড়ে চার শতাধিক ফেনসিডিলসহ বিপুল পরিমাণ মাদক উদ্ধার করা হয়েছে। একই ঘটনায় মাদক কারবারের সঙ্গে সংশ্লিষ্টতার অভিযোগ ওঠায় রূপগঞ্জ থানার তিন পুলিশ সদস্যকে তাৎক্ষণিকভাবে প্রত্যাহার করা হয়েছে।</p>

<p>রোববার (১৫ মার্চ) ভোরে উপজেলার ভুলতা ইউনিয়নের ঠাকুরবাড়ির টেক এলাকায় অভিযান চালিয়ে ঝোপঝাড় ও ইরি ধানক্ষেত থেকে এসব মাদক উদ্ধার করা হয়।</p>

<p>প্রত্যাহার হওয়া পুলিশ সদস্যরা হলেন&mdash;রূপগঞ্জ থানার উপ-পরিদর্শক (এসআই) হুমায়ূন আহমেদ এবং সহকারী উপ-পরিদর্শক (এএসআই) আহসানুল্লাহ ও নাদিরুল ইসলাম। বিষয়টি নিশ্চিত করেছেন রূপগঞ্জ থানার ভারপ্রাপ্ত কর্মকর্তা (ওসি) সবুজেল হোসেন।</p>

<p>স্থানীয় সূত্রে জানা গেছে, দীর্ঘদিন ধরে লাভরাপাড়া ও ঠাকুরবাড়ির টেক এলাকাকে কেন্দ্র করে মাদক সিন্ডিকেট সক্রিয় ছিল। স্থানীয় রাজনৈতিক নেতাকর্মীদের দেওয়া তথ্যের ভিত্তিতে অভিযান চালিয়ে পাঁচ বস্তা গাঁজা ও সাড়ে চার শতাধিক ফেনসিডিল উদ্ধার করা হয়।</p>

<p>একই সময়ে পৃথক অভিযানে ম্যাগাজিনসহ একটি পিস্তল, মাদক পরিবহনে ব্যবহৃত একটি প্রাইভেটকার এবং চিহ্নিত মাদক সম্রাট আবু হানিফকে তার এক সহযোগীসহ গ্রেফতার করা হয়।</p>

<p>নারায়ণগঞ্জ জেলা পুলিশের অতিরিক্ত পুলিশ সুপার (জি সার্কেল) মেহেদী ইসলাম সাংবাদিকদের জানান, নারায়ণগঞ্জ-১ আসনের সংসদ সদস্য মুস্তাফিজুর রহমান ভুঁইয়া দিপুর নির্দেশনায় মাদকের বিরুদ্ধে কঠোর অভিযান চলছে। স্থানীয় বিএনপি ও অঙ্গ সহযোগী সংগঠনের নেতাকর্মী এবং সাধারণ মানুষের তথ্য সহায়তায় গত দুই সপ্তাহে বিপুল পরিমাণ মাদক উদ্ধার সম্ভব হয়েছে।</p>

<p>তিনি আরও বলেন, &ldquo;মাদকের সঙ্গে কোনো আপস নেই। কোনো পুলিশ সদস্যের বিরুদ্ধেও সম্পৃক্ততার অভিযোগ উঠলে তা কঠোরভাবে তদন্ত করে ব্যবস্থা নেওয়া হবে। ইতোমধ্যেই তিনজনকে শাস্তিমূলকভাবে প্রত্যাহার করা হয়েছে।&rdquo;</p>

<p>গ্রেফতার হওয়া আবু হানিফকে জিজ্ঞাসাবাদ করা হচ্ছে জানিয়ে তিনি বলেন, &ldquo;তার দেওয়া তথ্য যাচাই করে মাদক সিন্ডিকেটের অন্যান্য ঘাঁটিতেও ধারাবাহিক অভিযান চালানো হবে।&rdquo;</p>

<p>এদিকে, মাদক উদ্ধারের পাশাপাশি পুলিশের বিরুদ্ধে অভিযোগ ওঠায় ঘটনাটি নিয়ে এলাকায় ব্যাপক আলোচনা-সমালোচনার সৃষ্টি হয়েছে। স্থানীয়দের দাবি, মাদক সিন্ডিকেটের মূল হোতাদের চিহ্নিত করে দ্রুত আইনের আওতায় আনা হলে রূপগঞ্জে মাদকের বিস্তার অনেকটাই নিয়ন্ত্রণে আসবে।</p>