<p>জাতীয় নাগরিক পার্টির (এনসিপি) আহ্বায়ক নাহিদ ইসলাম রাষ্ট্রপতি মো. সাহাবুদ্দিনকে অবিলম্বে অপসারণ ও গ্রেপ্তারের দাবি জানিয়েছেন।&nbsp;</p>

<p>মঙ্গলবার (১০ মার্চ) সন্ধ্যায় রাজশাহী টিটিসি মাঠে এনসিপির বিভাগীয় ইফতার অনুষ্ঠানে প্রধান অতিথির বক্তব্যে তিনি এ দাবি জানান।</p>

<p>জাতীয় সংসদের বিরোধীদলীয় চিফ হুইপ নাহিদ ইসলাম বলেন, &ldquo;আমরা ১২ মার্চের সংসদ অধিবেশনের জন্য যাচ্ছি, কিন্তু কোনো ফ্যাসিস্টের দোসরের বক্তব্য শোনার জন্য নয়। আমরা সংসদে যাচ্ছি সংবিধান সংস্কার ও গণভোটের &lsquo;হ্যাঁ&rsquo; রায়ের বাস্তবায়ন নিশ্চিত করার জন্য।&rdquo;</p>

<p>তিনি আরও বলেন, &ldquo;সংবিধান সংস্কার পরিষদ গঠন করে সংস্কার বাস্তবায়ন করতে হবে। আমরা সংস্কারের পক্ষে ও বিচারের পক্ষে লড়াই চালিয়ে যাব।&rdquo;</p>

<p>ইফতারের আগে অনুষ্ঠানে বক্তব্য দেন এনসিপির মুখ্য সমন্বয়ক নাসিরুদ্দীন পাটোয়ারী, উত্তরাঞ্চলের মুখ্য সংগঠক সারজিস আলম, রাজশাহী-৩ আসনের সংসদ সদস্য শফিকুল হক মিলন, রাজশাহী সিটি করপোরেশনের সাবেক মেয়র মোহাম্মদ মোসাদ্দেক হোসেন বুলবুল এবং মহানগর জামায়াতে ইসলামের সেক্রেটারি ইমাজ উদ্দিন প্রামানিক।</p>

<p>এনসিপির রাজশাহী বিভাগের সাংগঠনিক সম্পাদক ইমরান ইমন সভাপতিত্ব করেন। অনুষ্ঠানে রাজশাহী বিশ্ববিদ্যালয়ের উপ-উপাচার্য অধ্যাপক মাইন উদ্দিন, যুগ্ম সদস্য সচিব মাহিন সরকার, যুবশক্তি ও নারীশক্তির নেতারা উপস্থিত ছিলেন।</p>

<p>ইফতারে অংশ নেন রাজশাহী বিভাগের ৮ জেলার প্রায় দুই হাজার নেতাকর্মী।</p>