<p dir="ltr">দিনাজপুরের খানসামা উপজেলার কাচিনীয়া&ndash;খানসামা সড়কে অবৈধ ড্রাম ট্রাক চলাচলের কারণে সড়ক ক্ষতিগ্রস্ত হওয়া এবং পরিবেশ দূষণের প্রতিবাদে মানববন্ধন অনুষ্ঠিত হয়েছে।</p>

<p dir="ltr">শনিবার (১৮ এপ্রিল) বিকেলে উপজেলার খামারপাড়া ইউনিয়নর কায়েমপুর এলাকার সরিষাপাড়া ঝুলার মোড় সংলগ্ন স্থানে সচেতন ভুক্তভোগী এলাকাবাসীর ব্যানারে এ মানববন্ধনের আয়োজন করা হয়। এতে স্থানীয় যুবক, বৃদ্ধ ও নারীদের পাশাপাশি বিভিন্ন শ্রেণি-পেশার মানুষ স্বতঃস্ফূর্তভাবে অংশ নেন।</p>

<p dir="ltr">মানববন্ধনে অংশগ্রহণকারীরা অবৈধ ড্রাম ট্রাক চলাচল বন্ধ, ক্ষতিগ্রস্ত সড়ক দ্রুত সংস্কার এবং পরিবেশ সুরক্ষার জোর দাবি জানান। এ সময় তারা প্রায় এক ঘণ্টাব্যাপী শান্তিপূর্ণ অবস্থান কর্মসূচি পালন করে প্রতিবাদ জানান।</p>

<p dir="ltr">স্থানীয়দের অভিযোগ, দীর্ঘদিন ধরে কাচিনীয়া&ndash;খানসামা সড়ক দিয়ে অতিরিক্ত ওজনের ড্রাম ট্রাক চলাচল করছে। ভারী যানবাহনের চাপের ফলে সড়কের পিচ উঠে গিয়ে বিভিন্ন স্থানে বড় বড় গর্তের সৃষ্টি হয়েছে। এতে প্রতিদিন সাধারণ মানুষ চরম ভোগান্তির শিকার হচ্ছেন। বিশেষ করে স্কুলগামী শিক্ষার্থী, রোগী ও বয়স্কদের চলাচলে মারাত্মক ঝুঁকি তৈরি হয়েছে।</p>

<p dir="ltr">মানববন্ধনে বক্তারা বলেন, সড়কটি সাধারণ যানবাহনের উপযোগী করে নির্মাণ করা হলেও কিছু অসাধু ও প্রভাবশালী মহলের ছত্রছায়ায় নিয়মনীতি উপেক্ষা করে ভারী ড্রাম ট্রাক চলাচল অব্যাহত রয়েছে। এর ফলে সড়ক দ্রুত নষ্ট হওয়ার পাশাপাশি এলাকায় ধুলাবালি ও শব্দদূষণ ভয়াবহ আকার ধারণ করেছে।</p>

<p dir="ltr">বক্তারা হুঁশিয়ারি দিয়ে বলেন, দ্রুত অবৈধ ড্রাম ট্রাক চলাচল বন্ধ না করা হলে এলাকাবাসী আরো কঠোর আন্দোলন কর্মসূচি ঘোষণা করতে বাধ্য হবে। তারা এ বিষয়ে প্রশাসনের জরুরি হস্তক্ষেপ কামনা করেন এবং দ্রুত কার্যকর ব্যবস্থা নেয়ার&nbsp;দাবি জানান। অন্যথায় বৃহত্তর আন্দোলনের প্রস্তুতি নেয়া হবে বলেও জানান তারা।</p>

<p dir="ltr">&nbsp;</p>