<p>খাবাত অর্গানাইজেশন অব ইরানিয়ান কুর্দিস্তানের মহাসচিব বাবাশেখ হোসেইনি বলেছেন, ইরাকে অবস্থান করা ইরানি কুর্দি যোদ্ধাদের ইরানের ভেতরে স্থল অভিযান চালানোর সম্ভাবনা খুবই বেশি। যুক্তরাষ্ট্র বিভিন্ন মাধ্যমে তাদের সঙ্গে যোগাযোগ করেছে। কুর্দি বাহিনীকে অস্ত্র দিচ্ছে যুক্তরাষ্ট্রের কেন্দ্রীয় গোয়েন্দা সংস্থা (সিআইএ)।</p>

<p>ইরানে হামলা চালিয়ে দ্রুত সাফল্য পাওয়ার পরিকল্পনা সফল হয়নি যুক্তরাষ্ট্র ও ইসরায়েলের। এ পরিস্থিতিতে যুক্তরাষ্ট্র নতুন &lsquo;চাল&rsquo; চেলেছে। ইরানের কুর্দি সশস্ত্র গোষ্ঠীগুলোকে ব্যবহার করার পরিকল্পনা রয়েছে ওয়াশিংটনের। দেশটির শক্তিশালী গোয়েন্দা সংস্থা সিআইএ ইরানের উত্তর&ndash;পশ্চিমাঞ্চলের বিদ্রোহী কুর্দি সংগঠনগুলোর হাতে মারণাস্ত্র তুলে দিচ্ছে। এ ক্ষেত্রে শুরুতে ইরানের পশ্চিমাঞ্চলে দেশটির নিরাপত্তা বাহিনীর ওপর হামলা চালানো হবে কি না এবং হামলার কৌশল কী হতে পারে&mdash;এসব বিষয়ে গত কয়েক দিনে যুক্তরাষ্ট্রের সঙ্গে আলোচনা করেছে ইরানি কুর্দি সশস্ত্র গোষ্ঠীগুলো। এ আলোচনার বিষয়ে অবগত তিনটি সূত্র এ তথ্য জানিয়েছে।</p>

<p>আল জাজিরাকে দেওয়া এক সাক্ষাৎকারে তার কাছে প্রশ্ন ছিল, তার যোদ্ধারা কি ইতিমধ্যে কোনো স্থল অভিযান শুরু করেছে কি না। জবাবে বাবাশেখ বলেন, &lsquo;এই মুহূর্তে না। আমরা এখন কোনো আক্রমণাত্মক অভিযানে জড়িত নই।&rsquo;</p>

<p>তবে তিনি বলেন, &lsquo;আমরা দীর্ঘদিন ধরে পরিকল্পনা করে আসছি এবং এখন পরিস্থিতি কিছুটা অনুকূল হওয়ায় পদক্ষেপ নেওয়ার শক্ত সম্ভাবনা রয়েছে।&rsquo;</p>

<p>বাবাশেখ বলেন, &lsquo;এখনো চূড়ান্ত সিদ্ধান্ত নেওয়া হয়নি, তবে খুব সম্ভবত আমরা স্থল অভিযান শুরু করার দিকে এগোব।&rsquo;</p>

<p>তিনি বলেন, &lsquo;আমেরিকানরা বিভিন্ন মাধ্যমে আমাদের সঙ্গে যোগাযোগ করেছে, কিন্তু এখন পর্যন্ত আমাদের সরাসরি কোনো বৈঠক হয়নি&mdash;তারা আমাদের সঙ্গে যোগাযোগ করেছে। তারা জানতে চেয়েছে, এই শাসনব্যবস্থার ব্যাপারে কী করা উচিত, কী কী উপায় আছে এবং ভবিষ্যতে আমরা একসঙ্গে কাজ করতে পারি কি না&mdash;শুধু সেই প্রেক্ষিতেই আলোচনা হয়েছে।&rsquo;</p>

<p>এক প্রশ্নের জবাবে বাবাশেখ বলেন, &lsquo;এখন পর্যন্ত সরাসরি যোগাযোগ হয়নি, তবে মধ্যস্থতাকারীদের মাধ্যমে, অন্য কুর্দি ব্যক্তিদের মাধ্যমে কথা হয়েছে। যখন সময় আসবে এবং আমরা তাদের সঙ্গে দেখা করব, তখন তা অপারেশনাল ক্ষেত্রেই পরিষ্কার হবে। অবশ্যই এমন অভিযানের জন্য আমাদের অস্ত্র, বিস্ফোরক এবং আধুনিক সরঞ্জাম দরকার।&rsquo;</p>

<p>তিনি বলেন, &lsquo;আপনারা জানেন, আমাদের কাছে যে সরঞ্জাম আছে তা বেশ সাধারণ ও পুরোনো। আজকের যুদ্ধ আগের চেয়ে অনেক বেশি আধুনিক, তাই এমন কিছু হলে আমরা এসব সহায়তা চাইব।&rsquo;</p>