<p>নওগাঁর আত্রাই উপজেলায় পারিবারিক কলহের জেরে স্ত্রী-সন্তানকে &lsquo;ছুরিকাঘাতে হত্যার&rsquo; পর এক ব্যক্তি &lsquo;আত্মহত্যা&rsquo; করেছেন বলে জানিয়েছে পুলিশ।</p>

<p>বৃহস্পতিবার রাত সাড়ে ১২টার পরে উপজেলার বলরাম চক চৌধুরীপাড়া গ্রামে এ ঘটনা ঘটে বলে জানান ওসি আব্দুল করিম।</p>

<p>নিহতরা হলেন- উপজেলার বলরামচক চৌধুরীপাড়া গ্রামের গৌতম সরকারের ছেলে জয় সরকার (২৭), তার স্ত্রী বৃষ্টি সরকার (২২) ও ২৭ মাস বয়সী মেয়ে জিনি সরকার।</p>

<p>পুলিশ ও স্থানীয়রা জানায়, জয় সরকার মাদকাসক্ত ছিলেন। স্বামী মাদকাসক্ত ও বেপরোয়া হওয়ার কারণে স্ত্রী বৃষ্টি সরকার অনেকবার সংসার ছেড়ে চলে যান। বৃহস্পতিবার রাতে খাবার শেষে পরিবারের সবাই ঘুমিয়ে পড়লে রাতে জয় তার স্ত্রী ও সন্তানকে এলোপাতাড়ি ছুরিকাঘাত করেন। পরে নিজেও ছুরি দিয়ে নিজের শরীরে আঘাত করে আত্মহত্যার চেষ্টা করে। এতে ঘটনাস্থলে বৃষ্টি সরকার মারা যান। পরে পরিবারের সদস্যরা গুরুতর আহত অবস্থায় জয় সরকার ও তার সন্তানকে উপজেলা স্বাস্থ্য কমপ্লেক্সে নিয়ে গেলে অবস্থার অবনতি হওয়ায় রাজশাহী মেডিকেল কলেজ (রামেক) হাসপাতালে পাঠানো হয়। সেখানে চিকিৎসাধীন অবস্থায় ভোরে তারা মারা যান।</p>

<p>আত্রাই থানার ভারপ্রাপ্ত কর্মকর্তা (ওসি) আব্দুল করিম বলেন, প্রাথমিকভাবে ধারণা করা হচ্ছে পারিবারিক কলহ ও মাদকাসক্তির কারণে স্ত্রী-সন্তানকে ছুরিকাঘাতে হত্যার পর নিজেও ছুরিকাঘাতে আত্মহত্যা করেছে জয়। আইনগত প্রক্রিয়া শেষে মরদেহগুলো নিহতের স্বজনদের কাছে হস্তান্তর করা হবে।</p>